TAUSHET ER IKKE GULL 

o 

Åpenhet omkring selvmord ovenfor barn 

En kvalitativ studie av holdninger 
blant gravferdskonsulenter 



FORORD 



"Men jeg har ikke to pappa'er" sa en liten gutt til meg en gang. Han har "en pappa i 
himmelen" og en annen pappa som han forholder seg til i hverdagen. Men at det ikke 
egentlig går an å ha to pappa' er, det visste han. Det var sikkert ikke så greit å vite 
hvordan ting hang sammen heller siden det aldri ble snakket om. Og da helsesøster rådet 
mor til å se ting an, kom det aldri en passende anledning til å introdusere historien om at 
faren valgte å ta sitt eget liv. 

Så traff jeg ei som er gift med en gravferdskonsulent, som kunne fortelle meg at mannen 
hennes innimellom hadde saker hvor pårørende ba om flere samtaler. Saker som gjerne er 
litt utenom det vanlige, hvor pårørende knytter seg til gravferdskonsulenten som et 
medmenneske. Hvor terskelen for å oppsøke psykolog eller andre fagpersoner føles for 
stor, og hvor tanken på å skulle snakke med enda en ny, ukjent person føles fjern. Man 
har jo allerede åpnet seg for gravferdskonsulenten som kom inn og hadde samtaler like 
etter dødsfallet. Hvilke råd gies så til de pårørende når gravferdskonsulentene står 
ovenfor de sakene som er litt utenom det vanlige, som selvmords sakene? Åpenhet om 
døden ovenfor barn er tilnærmet en selvfølge -jeg husker selv boka "Farvel Rune" som 
jeg fikk som seksåring for tjue år siden. Åpenhet om selvmordsdøden ovenfor barn er 
derimot ikke like selvfølgelig, og målet med denne undersøkelsen var å finne ut av 
gravferdskonsulenters holdning til nettopp dette. Samtidig var håpet at de også kunne 
lære noe av meg. 

Jeg vil rette en stor takk til begravelsesbyråene i Trondheim som velvillig stilte opp i 
denne undersøkelsen. Ved hvert kontor ble jeg møtt med en utrolig åpenhet og 
imøtekommenhet, noe som jeg tror karakteriserer disse menneskene i sitt daglige virke. 
Jeg vil også takke Linda Karin Wiik og Henriette Kaasa som transkriberte intervjuene da 
jeg selv slet med senebetennelse (såkalt "musearm"). Jeg satte stor pris på entusiasmen 
dere viste på tross av at oppgaven var å transkribere. Til slutt vil jeg også få takke min 
veileder, Birthe Loa Knizek, som kom med mange nyttige innspill -spesielt på ting som 
virket åpenbart for meg, men som kanskje ikke er det for de som skal lese denne studien. 

1 SAMMENDRAG 



Denne studien undersøkte gjennom semi- strukturerte intervju og kvalitativ analyse åtte 
gravferdskonsulenters holdninger til åpenhet omkring selvmord ovenfor barn. Disse ble 
valgt ut utifra begravelsesbyrå og alder. Majoriteten av gravferdskonsulentene, hele sju 
av åtte, stilte seg positive til å være åpne om dødsårsaken ovenfor etterlatte barn. Åpenhet 
kan derimot defineres på flere måter, og kun to av informantene mente en ærlig 
kommunikasjon fra begynnelsen var passende fordi barn fortjener å få vite sannheten. En 
informant ville vært åpen fra begynnelsen av, fordi barn vil merke at noe ikke stemmer 
om man ikke forteller sannheten. Tre mente det burde tilpasses barnets alder, men på 
oppfølgingsspørsmål hadde ingen av disse en klar formening om når barn er gamle nok til 
å få vite sannheten. En informant ville brukt "sykdomsmodellen" og forklart at 
vedkommende var syk da det skjedde (dette er jo også en forklaring mange voksne støtter 
seg til), og det var noe usikkert om han ville skjult dødsårsaken. En informant ville latt 
være å fortelle sannheten om det var mulig for de voksne å holde det skjult. 

Det var tydelig at åpenhet omkring selvmord ovenfor barn var et vanskelig tema, da 
informantene tok lengre betenkningstid ved spørsmål omkring dette temaet, og 
oppfølgingsspørsmål var nødvendig for å få svar i enkelte av intervjuene. Det var 
imidlertid en tydelig forskjell i betenkningstid hos de to informantene som mente at barn 
fortjener å få vite sannheten; de virket mindre nølende og sikre på at sannheten var den 
rette vei å gå. Disse to informantene var begge i den yngre halvdelen av utvalget. 

2 ABSTRACT 



Silence is not golden - Openness about suicide towards children 
A qualitative research study investigating attitudes amongst funeral agents 



Funeral agents are often the first professional persons to meet a bereaved family, and 
hence their initial part in the grieving process can be crucial. This study investigates 
funeral agents attitudes regarding openness about suicide towards children. Eight funeral 
agents from four funeral agencies in Trondheim, Norway, selected to represent a wide 
age distribution, participated in focused (semi-structured) interviews. The majority of the 
agents, seven out of eight, were positive towards openness about cause of death. 
However, openness can be defined in different ways: only two of the agents meant honest 
communication from the time of death was appropritate because children deserve to 
know the truth. One agent meant the child would sense the secrecy, and hence you should 
tell the truth, and one agent meant you should say that the deceased died due to illness. 
Three agents meant you should wait until the child grows older, and one agent would 
hide the truth if possible. During the interviews, it became obvious that it was difficult to 
take a stand in this matter, as the funeral agents hesitated and needed time to reply. The 
two agents who meant honesty was appropriate did not hesitate as much as the others, 
and these were both in the younger half of the gro up. Another finding was that funeral 
agents perceived suicide bereaved adults to be more in need of them functioning 
therapeutically compared to other groups of bereaved, which indicates that suicide 
bereaved adults perhaps more often seek out informal support. 



Key words : suicide, children, funeral agent, mortuary service, attitude, openness 

3 INNLEDNING 



Møtet med døden sies å skal være en naturlig del av livet. Våre reaksjoner er noe vi må 
leve med, men når man står midt i det kan det være lite som føles naturlig. Å føle behov 
for samtaler med helsepersonell eller prest for å takle slike "naturlige" reaksjoner kan 
oppleves som et tabu for enkelte sørgende, da det også kan forventes at man skal åpne 
seg for disse personene som er spesielt trent i å føre samtaler med mennesker i sorg. 
Gravferdskonsulenter møter pårørende tidlig i sorgprosessen, og spesielt ved selvmord er 
situasjonen sannsynligvis ekstra tyngende og forvirrende for de nærmeste etterlatte. 
De første samtalene og avgjørelsene om praktiske omstendigheter etter et selvmord kan 
påvirke hvorvidt det vil være tausheten eller åpenheten som vil prege kommunikasjonen i 
ettertid. Slik kan gravferdskonsulenter få stor betydning for etterlattes videre sorgprosess, 
og de kan ofte havne i en rolle hvor de skal fungere både som samtalepartner og rådgiver 
i sorgen, i tillegg til å planlegge det praktiske rundt dødsfallet. I Norge er det ingen 
offisiell utdannelse for de som velger dette yrket, så hvilke råd de gir bygger som oftest 
på intern opplæring og erfaring, personlig væremåte og holdninger, og i tillegg har 
enkelte har tatt kurs gjennom Begravelsesbyråenes Forum (BFN). 

o 

Åpenhet omkring selvmord er i dag en selvfølgelighet for ulike yrkesgrupper som er 
involvert når krisene rammer. Men hva innebærer så åpenhet omkring selvmord: er det 
vanlig å skrive noe ledende i dødsannonsen? Hvordan skal man greie å møte andres 
kondolanse? Hva skal man si til andre, når man selv ikke vet helt hvorfor? Og hva skal 
man si til de små, de som skulle fått en trygg og forutsigbar oppvekst, hvor døden er noe 
ufrivillig som skjer når mennesker blir utsatt for ulykker eller blir gamle? Hvordan 
forklarer man til et barn at noen velger å dø? 

Det er vanskelig å se at barn har det vondt -og derfor vil vi så gjerne skjerme dem. 
Tidligere ble det antatt at barn ikke ble særlig påvirket av traumatiske hendelser, og at om 
man bare lot være å snakke om ting, så ville barna med tiden glemme. Denne holdningen 
om at "Hvis det ikke snakkes om, så glemmes det nok" er en vanlig måte å takle 
vanskelige minner på også for voksne, som velger å avlede seg selv for å unngå tristhet 

og negative tanker. Men barn gies ofte ikke dette valget, og blir i stedet stående i 
uvisshet. De mangler erfaring med døden og har ikke utviklet de samme evnene som 
voksne til å bearbeide vanskelige opplevelser. Derimot har barn en annen, svært godt 
utviklet evne: fantasien. Barn som ikke får vite, eller som får utilstrekkelig informasjon, 
kan i stedet skape sine egne svar, og da kan fantasiverdenen gå fra å være en positiv, 
utviklende ressurs til å bli en sårbarhet i barnets utvikling. De har ingen forståelse for at 
visse emner kan være tabubelagte eller for vanskelige å prate om for de voksne. Det 
omnipotente barnet kan gi seg selv skylden for det som har hendt, eller sette 
spørsmålstegn ved avdødes og egen betydning om voksne oppfører seg som om den 
avdøde aldri har eksistert: "Hvorfor gråter de ikke, var de ikke glade i pappa? Kommer de 
ikke til å gråte om jeg dør heller?". 

Det er umulig å ikke kommunisere, -i det nonverbale ligger også et budskap, og barn vil 
skape mening ut av den informasjonen som er tilgjengelig. Nettopp på grunn av den 
magiske forestillingsevnen blir konkret informasjon viktig: åpen og ærlig 
kommunikasjon vil gi barn trygghet og skåne dem mer enn fortielse og fordreide 
historier. "Vi må si sannheten" skriver Magne Raundalen, psykolog ved Senter for 
Krisepsykologi i Bergen, i sin artikkel "Hva skal man si til barn om selvmord?" 
(Raundalen 2000). 

Gjennom litteratursøk i forskjellig databaser (Bibsys, MedlinePlus, PubMed, Psyclnfo, 
Blackwell Synergy), og i tillegg kontakt med Atle Dyregrov ved Senter for 
Krisepsykologi i Bergen pr. e-mail, ble det funnet at det eksisterer ikke forskning på 
gravferdskonsulenter og åpenhet omkring selvmord. Det finnes generelt meget få artikler 
som omhandler begravelsesbyrå og gravferdskonsulenter, og kun en av relevans til dette 
studiet ble funnet (Lensing 2001). I senere samtale med Atle Dyregrov kunne han fortelle 
at mange begravelsesbyrå har kontaktet ham ved Senter for Krisepsykologi med 
forespørsel om lov til å benytte materiale fra senteret for å dele ut til pårørende. Dette 
gjaldt spesielt heftet "Små barns sorg - informasjon og veiledning til foreldre", som også 
kort omtaler åpenhet omkring selvmord ovenfor barn (heftet kan lastes ned på Barne- og 
likestillingsdepartementets internettsider; www.regjeringen.no). Dyregrovs generelle 

inntrykk var også at åpenhet om døden ovenfor barn og inkludering av barn i sorgritualer 
var tema gravferdskonsulenter er meget opptatt av. 

I denne studien, hvor åtte gravferdskonsulenter deltok, bekreftes Dyregrovs inntrykk; alle 
hadde utfyllende svar å komme med da barn som etterlatte ble diskutert under 
intervjuene. Selv opplevde jeg at alle viste en form for glede og engasjement da de 
snakket om barn som etterlatte, og alle understreket barns behov for å få lov til å delta i 
sorg og ritualer. Men i denne studien settes det fokus på noe mer tabubelagt enn barns 
deltagelse ved dødsfall; jeg ville gjerne finne ut av om disse gravferdskonsulentene følger 
opp råd om åpenhet også ved selvmordsdødsfall. Gjennom først å spørre om åpenhet 
omkring selvmord, dernest omkring åpenhet om døden ovenfor barn og til slutt omkring 
åpenhet om selvmord ovenfor barn, søkte jeg en naturlig oppbygning i intervjuet, hvor 
det ble mulig å se på svarene i den siste delen av intervjuet reflekterte svarene gitt tidlig i 
intervjuet. 

Før intervjuene ble foretatt tenkte jeg igjennom hvordan jeg kunne komme til å tilføre 
informantene kunnskap og skape undring hos den enkelte rundt dette temaet. Flere spurte 
også underveis eller umiddelbart etter intervjuene om hva jeg som psykologstudent mente 
var passende i situasjoner hvor barn er etterlatte etter selvmord. Fremfor å samtale med 
hver enkelt om forskning gjort på dette området, fikk hver enkelt et eksemplar av Magne 
Raundalens artikkel "Hva skal vi si til barn om selvmord?" (Raundalen 2000), som er en 
meget lettfattelig tekst med klare råd og interessante refleksjoner, uten henvisninger til 
forskningslitteratur. Hvert begravelsesbyrå vil også motta et eksemplar av denne 
oppgaven, hvor de vil få mer kunnskap om teori og forskning i tillegg til selve 
intervjumaterialet. Slik sett har jeg et lite mål -eller det beskrives nok bedre som et lite 
håp, om at gjennom å spre kunnskap kan forhåpentligvis etterlatte barns fremtid bedres. 
Om så et barn, kun ett, får en bedre oppfølging som følge av denne studien -da er målet 
oppnådd. 

"Jeg kan ikke bidra med hvordan barn reagerer når en forelder begår selvmord. 
For alt jeg fikk vite var at min mor var død. Så alt jeg kan fortelle om, 
er en 10-årig pike som mister sin mor, også snakkes det ikke mer om det. 
Hun etterlates i ensomhet, uten støtte og omsorg fra omgivelsene, 
i en familie som er sønderknust og aldri blir seg selv igjen. 
Det snakkes aldri om det forferdelige som har skjedd, og piken gjemmer sin sorg. 
Alt er som før, bortsett fra at mor ikke er her. 
Men sorgen fant en annen vei og etset seg inn i pikens lille sjel 
i form av manglende selvverd og manglende tro på noe eller noen som helst" 

(Anneberg 2002, s.44) 

4 TEORETISK RAMME 



Denne studien ser på en spesifikk yrkesgruppes holdninger til åpenhet omkring selvmord 
ovenfor barn. For å sette studien inn i et teoretisk rammeverk, vil jeg her presentere 
litteratur og forskning som omhandler barns erfaring med døden og selvmord, og videre 
legge frem forskning som har tatt for seg barn i sorg og hva som er hensiktsmessig for å 
hjelpe dem i sorgprosessen. 

4.1 SAMFUNNSUTVIKLING OG ERFARING MED DØDEN 

Døden er en naturlig del av livet, men den dagligdagse erfaringen med alvorlig sykdom 
og død har avtatt med industrialiseringen av samfunnet. Gjennomsnittsalderen har økt 
kraftig, og i tillegg blir eldre mennesker nå institusjonaliserte. Tidligere levde alle i 
familien sine dager i storfamilien, og slik ble alvorlig sykdom og død mer erfaringsnært. 
Dette gjelder spesielt for barn; i storfamilien hadde også de omsorgsoppgaver, hvilket 
kunne inkludere stell av døde mennesker (Johannson & Larsson 1977). Fordi om 
mediene bringer oss fakta om sykdom, død og sorg, får barn færre nære erfaringer med 
livets gang enn tidligere, og sånn sett kan det å forholde seg til døden bli en større 
utfordring for barna som vokser opp i dagens samfunn. 

I tider hvor normer og tradisjoner endrer seg kan det være vanskelig å vite hva som er det 
mest hensiktsmessige. Familieterapeuten Evan Imber-Black beskriver det på denne 
måten: "We live in a culture whose messages about secrecy are truly confounding. If 
cultural norms once made shameful secrets out of too many events in human life, we are 
now struggling with the rev er se: the assumption that telling secrets- -no matter how, 
when, or to whom—is morally superior to keeping them and that it is automatically 
healing "( www.psychologytoday.com) . Her tar han opp hvordan vi i dag har fått en 
endring mot å skulle være åpne om alt, men at vi nødvendigvis ikke vet hvordan betente 
tema skal omhandles. I vårt eget land beskriver dr .philos Wencke Seltzer i boken 
"Familiehemmeligheter - Tause fortellinger fra terapirommet" en holdning om at enkelte 
ting snakker vi ikke om: "Den norske kulturen er gjennomsyret av tause temaer" '(Seltzer 

2003, s.17). Hun beskriver også hvordan hemmeligheter kan virke destruktive, da 
dialogen hemmes og familien ikke kan snakke med hverandre om menneskelige tema, og 
at selv om de er klare over dette føler de seg hjelpeløse i hvordan de skal ta opp ting. 

4.2 SELVMORD GJENNOM TIDENE 

Selvmord har gjennom historien vært en fordømt handling, og i Norge var det tidligere 
lovfestet at de som tok livet sitt skulle gravlegges ute i skogen "sammen med andre 
kriminelle" (Jamison 2000). Religionen tilsa at ved å ta selvmord ville man komme til 
helvetet, og da ble det naturlig nok forbundet med stor skam at nære personer begikk 
selvmord (Jamison 2000). I de siste 30 åra har det blitt satt større fokus på selvmord og 
selvmordsforebygging, og i Norge har professor i psykiatri, Nils Retterstøl, fokusert på 
nødvendigheten av dette arbeidet (Skogen 2006). Han kontaktet selv Helsedirektoratet i 
1989, da han syntes Norges arbeid med henhold til selvmordsforebyggende arbeid var for 
svakt, og dette har blant annet medvirket til oppretting av regionale kompetansesenter og 
arrangering av tverrfaglige kurs for leger, psykologer, sykepleiere, prester, lærere, 
sosionomer og andre yrkesgrupper (Skogen 2006). Disse tverrfaglige kursene tilbys 
yrkesgrupper som jobber med etterlatte, men siden gravferdskonsulenter har sitt eget 
kursopplegg, omfattes de ikke av slike tverrfaglige kurs. Gjennom kontakt med Sverre 
Bjønnes, direktør i Begravelsesbyråenes Forum (BFN), ble det opplyst om at selvmord 
ikke blir omhandlet i det skriftlige materialet gravferdskonsulenter får utdelt i forbindelse 
med forskjellige kurs. Temaet barn og sorg blir gjennomgått, men 
selvmordsproblematikken antok han at det blir forelest om av foredragsholdere. Om 
selvmord og åpenhet ovenfor barn blir gjennomgått muntlig kunne det heller ikke sies 
med sikkerhet fra BFN's kontor. 

Innen dansk forskning sies det at ved hvert selvmord eller selvmordsforsøk berøres 
gjennomsnittlig 5 personer alvorlig ( www. selvmordsforskning .dk) . I Norge begås det 
500-600 selvmord årlig (stabilt siden 1993, www.ssb.no) , så hvert år må omtrent 3000 
mennesker takle en annerledes hverdag etter å ha blitt rammet av selvmord i nære 
relasjoner. Muller (1997) anslo at omtrent 100 av disse pårørende er barn. Edward 

Schneidman, grunnlegger av den amerikanske foreningen for suicidologi, beskriver de 
etterlattes arv på denne måten; "The person who commits suicide puts his psychological 
sceleton in the survivor's emotional closet" (Cain 1972, s.22). Barns emosjonelle 
utvikling avhenger i stor grad av nettverket de har rundt seg, og utfordringen blir da, for å 
bruke Schneidmans ord, å hjelpe barnet til å "åpne sitt skap" og gi muligheter til å 
bearbeide sine "spøkelser". 

4.3 BARNS NETTVERK - NØKKELEN TIL VELLYKKET SORGBEARBEING 



Hvordan barn blir ivaretatt når tragedier rammer avhenger av det sosiale nettverket, 
hvilket omfatter mer enn den nærmeste familie, -det omfatter også det offentlige 
støtteapparatet. Anne Lise Ryel, generalsekretær i Kreftforeningen, forteller for eksempel 
at "Vi i Kreftforeningen opplever at foreldre som har syke barn, blir vesentlig bedre 
ivaretatt gjennom oppfølging, informasjon og støtte av helsevesenet enn barn som lever 
med kreftsyke omsorgspersoner". Videre sier hun at det også er mye usikkerhet blant 
fagpersoner om kommunikasjon ovenfor barn, både med tanke på hva som skal sies og 
hvordan det skal sies (Ryel 2005). I en hovedoppgave fra Trondheim, "Barn etter fars 
sjølmord" (Meling 1992), beskrev forskeren sin egenopplevelse med å forske på 
hjelpeapparatet om et så emosjonelt vanskelig tema, om hvordan han som utenforstående 
opplevde at dette var et lukket system. Kanskje reflekterte dette usikkerheten blant 
fagpersonalet, og ikke en generelt lukket holdning? Dyregrov, K., Dyregrov, A. & 
Nordanger (1999) gjorde en undersøkelse hvor de kikket på kommuners tiltak for barn 
som opplever selvmord. Av de kommunene som deltok var det 1/3 som ikke nevnte noen 
tiltak. Dette viser at det blir tilfeldigheter som avgjør hvilken hjelp man får. I denne 
studien ble det ikke beskrevet nærmere hvilke tiltaksplaner som eksisterte i de andre 
kommunene (det å ha tiltak behøver jo ikke å bety at barna ble møtt med åpenhet og 
ærlighet). Hjelpeapparatet kan også bidra til å stenge av kommunikasjonen ved å råde 
pårørende til å se ting an og vente til barnet selv spør (Meling 1992), hvilket gir de 
voksne med omsorg for barnet en implisitt beskjed om at så lenge barnet ikke spør 
konkret så skal man forsøke å holde det skjult. Atle Dyregrov råder de voksne til å ta 

ansvaret for å åpne opp for at barnet skal kunne spørre: "Det er jo ikke barns oppgave å 
starte en slik samtale, er det vel?" (Dyregrov, A. 2000, s. 106). 

4.4 BARNS FORSTÅELSE AV DØDEN 

Barn er mer opptatt av alvorlige livstema enn hva vi ofte antar. Undersøkelser som har 
sett på hva barn i ulike aldre er opptatt av, har vist at redsel for å bli forlatt, krig og døden 
er tre hovedtema barn i alderen 9-12 år grubler over (Hartman 1986). Den fulle 
forståelsen av døden inntrer etter 9-årsalderen (Cuddy-Casey & Orvaschel 1997), og 
spørsmål omkring døden etter dette alderstrinnet er ofte på linje med voksnes abstrakte 
spørsmålsstillinger (Hartman 1986). Den største endringen i barns oppfattelse av døden 
inntrer mellom 5 og 7 år (Swain 1979); barn under 7 år ser ikke døden som en sannsynlig 
hendelse, og de som gjør det ser døden som reverserbar (Cuddy-Casey & Orvaschel 
1997). Barn i førskolealder er opptatt av døden, men på en litt annen måte enn de eldre 
barnas abstrakte verden: i leken kan det ofte utspilles scenarioer hvor de skader seg, dør 
og gjenoppstår innen en kort tidsramme, og døden sees ikke som en endelig tilstand 
(Lofdahl 2003). Lek er trygghet og en arena hvor ny kunnskap og erfaring blir 
reprodusert, og stabiliteten som leken gir gjør at barnet leker selv i traumatiske 
situasjoner (Dyregrov, A., 2000). 

Faglig leder av Sorgstøttesenteret ved Ullevål Universitetssykehus, Kari Elisabeth Bugge, 
snakker om at voksne ofte undervurderer barns sorg i NRK-programmet "Faktor: Små 
dype hjerter" (wwwl.nrk.no). Dette mener hun kommer av at barn gir litt andre uttrykk 
for sorgen, og at det ikke synes på samme måte som hos voksne. Kanskje er det nettopp 
derfor voksne kvier seg for å ta opp vanskelige tema med barn; når reaksjonene er 
annerledes blir det vanskelig å tolke dem og vite om de virkelig har behov for 
forklaringer? 

4.5 HVORFOR DE VOKSNE TIER 



Magne Raundalen beskriver tre ulike årsaker han har møtt om hvorfor de voksne tier om 
selvmord (Raundalen 2000, Anneberg 2000). I tillegg til at man skal vente til at barnet 
spør selv, kommer ønsket om å vente til barnet er gammel nok til å forstå. Den siste er at 
det finnes ingen oppskrift på hvordan en skal forklare selvmord, så det får komme 
naturlig hvis det faller seg slik. Alle disse årsakene vil indirekte kommunisere noe 
ovenfor barnet; om man venter til barnet spør, kan barnet få en oppfatning om at siden de 
voksne ikke prater om dette, er det heller ikke greit å spørre om. Om så barnet drister seg 
til å spørre, kan de voksne være nøye med å begrense informasjonen til bare å besvare det 
barnet spør om, slik at barnet ikke oppfordres til å snakke åpent og komme med flere 
spørsmål. Den andre årsaken om at man skal vente til barnet er gammel nok til å forstå 
blir en vanskelig vurderingssak. Barns forståelse av døden kommer gradvis; forståelse av 
at døden betyr at personen ikke kommer tilbake oppnås vanligvis i 6-7 års alder, mens 
den abstrakte forståelsen vanligvis oppnåes ved 10-1 1-års alder (Muller 1997). Men når 
er et barn gammel nok til å forstå begrepet selvmord? Er en gang vi voksne kapable til å 
forstå hvordan noen kan begå en slik handling? Å vente med å fortelle sannheten til 
senere vil tvinge barnet til å måtte gjennomgå en ny sorgprosess på et senere tidspunkt. 
Da kan barnet føle seg sviktet ikke bare av avdøde, men også av omsorgspersonene som 
skjulte sannheten (Runvik 2003). Akkurat som ingen personer er like, er heller ingen 
selvmord like, og derfor finnes ingen oppskrift. Det er lite som føles naturlig når det 
gjelder selvmord -voksne har en erfaringsbank å hente informasjon fra når man skal prate 
om døden, men svært få har erfaring i å prate om selvmord. Om det oppfordres til at det 
snakkes åpent kan det føles mindre ukomfortabelt, da etterlatte kan bli usikre på hvorvidt 
det er fordelaktig å dele informasjonen med barna. Også ovenfor de yngste barna er 
sannheten beste løsning råder Magne Raundalen (2000). Forskning har også vist at yngre 
barn påvirkes i større grad enn eldre barn ved selvmord i nær familie (Dyregrov, K. & 
Dyregrov, A. 2005), da de i større grad er avhengige av sine foresatte i sorgprosessen. 

Å "beskytte" barna fra sannheten kan være godt ment, men å gjøre dette har også blitt 
beskrevet som å frarøve dem deler av sorgen (Runvik 2003). Når sannheten holdes skjult, 
kan også mange reaksjoner og hendelser bli uforståelige -små barn har ikke 
forutsetninger for å forstå alt som skjer omkring seg, og bygger derfor sine inntrykk på 
omsorgspersoners kroppslige reaksjoner og ansiktsuttrykk (Grøholt m.fl. 2003). Om 
barnets intuisjon bygd på andres nonverbale atferd ikke stemmer overens med det som 
blir fortalt, vil det skape utrygghet hos barnet, som da må lære seg å se bort fra egen 
magefølelse om at noe ikke stemmer, eller leve med en manglende tro på at omgivelsene 
kan gi tilstrekkelig trygghet. Barn forstår også ofte mer enn de voksne tror (Bøhle 1988, 
Seltzer 2003, Raundalen 2000), og det kan hende de får med seg informasjon som ikke 
var tiltenkt dem. Solveig Bøhle beskriver hvordan man da kan man få en "dobbel 
taushet" som vil ramme begge parter, hvor barna allerede vet og de voksne forsøker å 
fortie sannheten (Bøhle 1988). I en studie med voksne som mistet søsken i selvmord i 
barndommen, var det et gjennomgående tema at de mange år etter fremdeles følte sterk 
frustrasjon og sinne rundt at de opplevde at informasjon ble holdt tilbake fra dem den 
gangen det skjedde (Demi & Howell 1991). Inger Anneberg, skriver i sin bok "Sorgen 
ved selvmord" (2002), at mange av de etterlatte som bidro i denne boken ønsket at deres 
bidrag "skal bli et oppgjør med den lukketheten de er tvunget inn i og som har truet med 
å ødelegge deres liv" (s.16.). 



4.6 FØLGER FOR FAMILIESYSTEMET 



Forskning gjort med familier som har opplevd selvmord kan deles i to grupper: forskning 
gjort med de som oppsøker hjelp, og forskning som har oppsøkt et bredere utvalg 
gjennom å kontakte familiene utenfor en klinisk setting. Dette vil naturlig nok ha følger 
for resultatet, hvilket Rudestam (1977) påpekte da han i sitt utvalg fant at de fleste 
familiene rapporterte økt nærhet og bedre kommunikasjon. Nelson & Frantz (1996) viste 
at familier som opplevde et høyt konfliktnivå før et selvmord opplevde større distanse i 
familierelasjonene etter selvmordet, mens de som på forhånd stod nærmere hverandre og 
kommuniserte åpent, rapporterte om mer nærhet. En kan kanskje anta at andre 
familiemedlemmer også sliter med psykiske problem, men forskning har vist at den 

gjenlevende voksenpersonen i familier hvor en forelder begår selvmord ikke utviser mer 
psykopatologi enn i familier hvor en forelder dør som følge av en ulykke (Cerel m.fl. 
2000). Viktigst er det at de som står tilbake tør å dele sin sorg, da kvaliteten på 
familiedynamikken og opplevd nærhet til foreldre avhenger av at alle i familien utviser 
åpenhet i sorgen (Nelson og Frantz 1996). 

Om vi ser på de negative effektene, kan tidligere samspillsproblem forverres, nye 
negative interaksjoner kan oppstå eller tidligere funksjonelle relasjoner kan svekkes 
(Kaslow & Aronson 2004). Forskning har også vist at etter et selvmord inntreffer får man 
i mange familier en såkalt "sleeper effect" (langtidseffekt) hvor interaksjonene hemmes 
og kommunikasjonsmønstre endres. Dette kan medføre at familien står i en mer sårbar 
posisjon om en annen, mindre alvorlig hendelse rammer dem senere, da det har blitt 
vanskeligere å snakke åpent om alle negative ting som inntreffer (Walsh & McGoldrick, 
1991, i Jordan 2001). I Demi & HowelPs studie (1991) av langtidseffekter hos voksne 
som opplevde selvmord i familien som barn, beskrev majoriteten en følelse av 
disintegrasjon av familien. Som voksne søkte disse informantene kontinuerlig å 
gjenskape den tapte familieidentiteten og de lengtet etter familietradisjoner, hvilket kunne 
medføre at de raskt dannet egne familier som voksenpersoner. 

En vedvarende atmosfære av fortielse, ensomhet og isolasjon er langt mer ødeleggende 
for barn enn det at de faktisk har mistet noen (Goldman 1996). Om man ikke diskuterer 
døden fratar man barnet muligheten til å uttrykke seg fritt og lære seg å takle egne 
emosjoner (Mitchell m.fl. 2006). Atle Dyregrov skriver i sin bok "Barn og Traumer" 
(2000) at barn ikke nødvendigvis må være til stede for, men at å kun høre om en hendelse 
kan være tilstrekkelig for å bli traumatisert. Hjemmeklimaet har da stor betydning for 
mestringen av traumet, og med støtte til å gjennomarbeide tanker og konfrontere egne 
følelser, vil barnet lettere kunne integrere vanskelige hendelser i sitt mentale liv og føle 
seg mer komfortabel med å møte og diskutere følelser som måtte oppstå senere 
(Dyregrov, A. 2000). 

4.7 FØLGER FOR BARNET 



Det eksisterer lite forskning på barn som etterlatte etter selvmord (Jamison 2000, 
Dyregrov 2000, Dyregrov 2004), og barn og unge som har mistet søsken har blitt kalt "de 
glemte sørgende" (Dyregrov, K. 2004). Dette er spesielt merkverdig siden søsken deler 
både genetiske forutsetninger og oppvekstvilkår (Jamison 2000). En studie som så på 
langvarige effekter hos barn som hadde mistet en forelder i selvmord konkluderte med at 
det var minimale skiller i depresjon, suicidalitet og psykososial fungering sammenlignet 
med barn som hadde mistet en forelder på annet vis, men at de selvmordsutsatte barna 
oftere opplevde angst, sinne og skam (Cerel m.fl.1999). Andre studier har derimot vist at 
siden barn som opplever selvmord oftere har signifikante posttraumatiske reaksjoner 
(Dyregrov, K. & Dyregrov, A. 2005), vil dette påvirke psykososial funksjon, og at 
selvmordsutsatte barn derfor har signifikant høyere risiko for psykososiale problem. 
Alvorlighetsgraden av de psykososiale problemene samvarierte derimot med vansker hos 
barnets omsorgspersoner, hvilket indikerer at det ikke er selvmordet som enkelthendelse 
som gir barnet vansker, men heller barnets psykososiale miljø i etterkant av selvmordet. I 
en studie av Rakic (1992) ble det konkludert med at etterlatte søsken er mer uforløste i 
sin sorg enn barn som mister et søsken ved sykdom eller i ulykke, og også her ble det 
påpekt at barnas vansker ikke er individuelle, men heller avhengige av sosiale relasjoner 
og omsorg smiljøet i etterhånd. På grunn av tabuer omkring selvmord kan også sosial 
støtte reduseres sammenlignet med støtten man mottar ved andre typer dødsfall (Cerel 
m.fl. 2000). Selv om de fleste klinikere er enige i at barn bør informeres så raskt som 
mulig ved selvmord (Kaslow & Aronson 2004) kan også i enkelte tilfeller profesjonelle 
hjelpere trekke seg unna de etterlatte (Dyregrov, K. 2004). Denne mangel på støtte fra 
omgivelsene gjør ikke bare at etterlatte mister muligheter for å bearbeide negative 
følelser omkring selvmordet. I tillegg forsvinner kanaler for å dele gode minner og 
positive ting avdøde representerte, hvilket også er en del av sorgprosessen, en viktig del 
som dessverre mange selvmordsrammede går glipp av (Anneberg 2002). I Demi & 
HowelPs studie (1991) av langtidseffekter (gjennomsnittlig 16,5 år etter selvmordet) kom 
det frem at mange av informantene oppsøkte ikke hjelp før de senere i livet gikk 
igjennom en annen, urelatert krise i arbeidssituasjon eller interpersonlige relasjoner. Først 

da fikk satt ord på sin uforløste sorg, og i mange år hadde de brukt energi på å skjule 
smerten de følte, hvilket hindret en vellykket sorgprosess. 

Et tema som går igjen både innen forskningen på barn som etterlatte etter selvmord og på 
litteratur om barn og sorg, er at barns psykologiske fungering avhenger av åpen 
kommunikasjon og realistiske forklaringer. I "Barn etter fars sjølmord" (Meling 1992) 
beskriver barna selv behovet for åpenhet og informasjon som kunne bidratt til å samle 
familien allerede de første dagene. De uttrykte at en slik åpenhet i familien senest måtte 
inntreffe innen 14 dager. Shepherd & Barraclough (1976) undersøkte hvilken 
informasjon barn fikk etter en forelders selvmord, og resultatet av denne undersøkelsen 
var at forklaringen var meget alders avhengig. De som ble fortalt sannheten var 
gjennomsnittlig 10 år, de som fikk ei anna forklaring var gjennomsnittlig 8 år, mens det 
var en gruppe som ikke fikk noen forklaring i det hele tatt, med en gjennomsnittsalder på 
4 år. Denne studien nevner også at ikke bare nære omsorgspersoner, men flere andre 
ulike instanser konsekvent møter barn med en atmosfære av unngåelse og forfalsking av 
informasjon. Cain & Fast (1972) beskriver de samme observasjonene i boken Survivors 
ofSuicide (Cain 1972), i en studie av kliniske materialer (terapeutnotater, test resultat 
o.L). Av 45 barn som fikk problem i etterkant av å ha mistet en forelder i selvmord, var 
det 1 1 som hadde vært vitne til deler av selvmordet og likevel ble fortalt av den 
gjenlevende forelderen at det ikke var selvmord. Forsøk fra barnas side på å få klarhet i 
avvikende informasjon ble møtt med avvisning eller forsøk på å forvirre barna. Det er 
verdt å legge merke til at begge disse studiene er av forholdsvis av eldre dato (over 30 år 
gamle), så det er mulig at barn i dag blir møtt med en større åpenhet. 



4.8 BARNS BEHOV FOR STØTTE TIL MESTRING 



Forskning gjort på barn som er blitt rammet av kreft har funnet frem til strategier som er 
viktige for at barna selv skal oppleve mestring (Van Dongen-Melman m.fl. 1986), og 
disse ulike strategiene kan også overføres til barn som opplever selvmord i nære 
relasjoner, da de handler om barns måte å tilpasse seg traumatiske situasjoner på. Seks 
strategier blir nevnt; søke informasjon, søke trøst og støtte, lete etter årsaker, benekte og 

unngå, akseptere situasjonen og forsøke og endre den vanskelige situasjonen de står i. En 
fellesnevner for alle disse er at barnets nære omsorgspersoner ivaretar barnets behov og 
støtter barnet der det er: barn er prisgitt voksne på godt og vondt når de opplever 
traumatiske situasjoner. Barn som blir møtt av noen som lytter til deres spørsmål, gir 
sannferdige svar og går i meningsfulle dialoger med dem, vil hjelpes til å kunne 
bearbeide smertefulle følelser og utvikle seg til å oppleve egen mestring. Det er også 
viktig at de kan komme tilbake til sorgen etter hvert som deres kognitive forutsetninger 
utvikles: barns sorg går gjennom flere stadium, og de kan komme til å trenge ny 
informasjon og anledninger til å bearbeide nye tanker og følelser når de når nye 
utviklingsstadium (Mitchell m.fl. 2006). Barn tåler direkte informasjon om døden, men 
det som kan være forvirrende, spesielt for de yngre barna, er abstrakte utsagn (at noen 
kommer til himmelen) eller konkret informasjon (nå skal bestefar graves ned i jorda) 
(Dyregrov, A. 2004). Når informasjon gies på en varsom, forsiktig måte vil det være 
lettende for barnet, og foreldre må få klare råd om ikke å gjemme sannheten, uttrykke seg 
uklart eller holde tilbake informasjon (Raundalen 2000, Muller 1997). 



"Det er galt ikke å snakke åpent om at mennesker tar sitt eget liv, 
ellers blir det så mystisk og skummelt. 
Hvis man snakker om det, så er det en del av livet, av menneskenes liv. 

Det skjer jo " 

(Bøhle 1988) 

5 METODE 



Før prosjektet ble påbegynt, ble det avlagt et besøk hos Regional komité for medisinsk og 
helsefaglig forskningsetikk, Midt-Norge, ved kontaktperson Arild Hals. Siden dette 
forskningsprosjektet berørte informanter som kommer i kontakt med 
selvmordsproblematikk i egenskap av sin yrkesutøvelse, var det ikke nødvendig å søke 
komiteen skriftlig om tillatelse til å gjennomføre studien. 

5.1 PILOTINTERVJUET 

En gravferdskonsulent ble kontaktet personlig på forhånd og var behjelpelig med å 
gjennomføre et pilotintervju ved Psykologiske Poliklinikker på NTNU Dragvoll. Denne 
personen er en bekjent av meg i privatlivet, og jeg tenkte det kunne være fordelaktig da 
han forhåpentligvis følte seg friere til å uttrykke meninger om prosjektet. En medstudent 
og to forskningsassistenter fra psykologistudier ved NTNU observerte bak et enveisspeil, 
hvilket gravferdskonsulenten ble opplyst om før han ble forespurt om å delta. Etter 
intervjuet kom observatørene og gravferdskonsulenten sammen med innspill og forslag til 
endringer, og gjennom denne prosessen ble den opprinnelige intervjuguiden noe revidert 
(se appendiks). 

5.2 FORESPØRSEL 

Etter at pilotintervjuet var gjennomført, ble de fire begravelsesbyråene i Trondheim 
oppringt og forespurt om de ville delta, hvilket alle stilte seg positive til. Etter en 
innledende telefonsamtale fikk alle tilsendt et kort informasjonsskriv (se appendiks). 
Skrivet forteller at intervjuet vil omhandle åpenhet omkring selvmord, men at 
hovedformålet med studien var å se på åpenhet spesifikt ovenfor barn ble bevisst holdt 
tilbake. Dette var for å unngå at informantene fikk tenkt igjennom og muligens diskutert 
tema med kolleger eller andre bekjente, da dette ville påvirket spontaniteten og 
variabiliteten i svarmaterialet, og for å redusere effekten av sosial ønskelighet (Edwards 
1953). Fra et etisk og moralsk synspunkt kan det sees på som negativt å ikke opplyse om 

undersøkelsens fulle hensikt, siden informantenes forventninger vil avhenge av 
forhåndsinformasjon. Forskning har derimot vist at informanter som deltar i denne typen 
undersøkelser (hvor de ikke får all informasjon eller antar hensikten er en annen) 
opplever at det å delta er mer lærerikt og interessant (Christensen 1988). Denne 
problemstillingen ble gjennomgått i forbindelse med pilotintervjuet, slik at 
gravferdskonsulenten som deltok på dette fikk sagt sin mening om hvorvidt han synes det 
var akseptabelt å ikke opplyse om den fulle hensikten på forhånd. 

5.3 UTVALG 

Opprinnelig, før det ble ervervet kunnskap om begravelsesbyråenes sammensetning 
under pilotintervjuet, var planen å intervjue to konsulenter ved hvert byrå. For å få 
spredning i alderssammensetning og kunne analysere svarmaterialet utifra 
gravferdskonsulentenes alder, var det tenkt at den yngste og den eldste ved hvert byrå 
skulle bli forespurt. I tillegg var det også planlagt at lederen ved hvert byrå kunne 
intervjues om eventuelle felles retningslinjer ved selvmord. 

Begravelsesbyrå er på sett og vis en spesiell bransje, i det at de som oftest er små 
familiebedrifter som "går i arv" fra generasjon til generasjon. I Trondheim var det kun 
Svanholm begravelsesbyrå som hadde mange nok ansatte til å passe inn under 
utvalgskriteriene, så derfor ble det gjort noen endringer. Intervju med ledere falt bort, da 
rollen som leder og gravferdskonsulent ofte bekles av samme person. Det ble ikke 
intervjuet to konsulenter fra hvert byrå, men alle fire byråene ble representert (Fonus, 
Flatås, Elveseter og Svanholm), og det ble god spredning i alder på konsulentene. 

Utvalget bestod av åtte gravferdskonsulenter i alderen 27-58 år, hvorav det var en kvinne 
og syv menn (de fleste gravferdskonsulenter er menn så det var ikke mulig å oppnå en lik 
kjønnsfordeling i utvalget). Gjennomsnittsalderen var 43 år, mens gjennomsnittlig 
erfaring i yrket som gravferdskonsulent var 17 år. 

5.4 ETISKE REFLEKSJONER 



For at hver informant skulle føle at de kunne snakke fritt om egne holdninger, ble det 
allerede ved utsending av informasjonsskriv opplyst om at utsagnene ville anonymiseres. 
Begravelsesbyråbransjen i Trondheim er en meget liten bransje, hvor 
gravferdskonsulentene kjenner til hverandre på tvers av byrå. For å ivareta den enkeltes 
anonymitet blir derfor individuelle opplysninger om alder og antall år erfaring utelatt i 
denne oppgaven, og hver informant betegnes kun med et tilfeldig nummer. I avsnittet 
som omhandler oppsummerte resultat for hele utvalget vil det bli sett på sammenhenger 
mellom alder og besvarelser. For å belyse mine funn her blir informantene delt inn i to 
grupper: den yngre halvdelen av utvalget og den eldre halvdelen av utvalget. 
Den yngre gruppen omfatter informant 2, informant 3, informant 7 og informant 8. Disse 
fire informantene hadde en gjennomsnittsalder på 31 Vi år (27, 32, 33 og 34 år gamle). 
Den eldre gruppen omfatter informant 1, informant 4, informant 5 og informant 6. Disse 
informantene hadde en gjennomsnittsalder på 54 år (41, 54, 58 og 62 år gamle). 
Alle informantene vil omtales som menn, selv om det var en kvinne med i utvalget. 

Da jeg gikk inn i intervjuene var det med en tanke i bakhodet om at de kunne ha opplevd 
selvmord på det personlige plan. Selv om de ble intervjuet i kraft av sin yrkesutøvelse, 
kunne det jo være at å snakke om selvmord ville bli tøft om de selv hadde blitt berørt av 
det på et personlig plan. Personlig erfaring med selvmord ble det derfor spurt om under 
intervjuet, og etter at intervjuet var avsluttet ble dette spørsmålet tatt opp for å forsikre at 
ingen tok skade av å prate om akkurat dette. 

5.5 DATAINNSAMLING 

Hver gravferdskonsulent ble kontaktet personlig via telefon for å avtale tid for intervju, 
og alle som ble forespurt sa seg villige til å delta. Totalt ble det gjennomført åtte 
kvalitative, semi- strukturerte intervju (inkludert pilotintervjuet) som varte fra 45 til 120 
minutter. Foruten pilotintervjuet ble alle intervju gjennomført i begravelsesbyråenes 
lokaler i enerom. Båndopptager ble benyttet for senere transkribering og analyse av 



22 



svarmaterialet. Intervjuene fulgte en mal (se appendiks), hvor spørsmålene gikk fra å 
være generelle til å bli mer spesifikke for å utløse mest mulig informasjon. Først kom 
noen generelle spørsmål om informantens bakgrunn (alder, utdannelse, yrkeserfaring), før 
spørsmål om erfaring med og holdninger til selvmord. Her kom også et spørsmål om 
opplevelser med selvmord utenfor yrkeslivet, og det ble vurdert til at dette ikke ville ha 
stor påvirkning på svar senere i intervjuet, men at det var et nødvendig spørsmål siden 
privatlivet også kan påvirke ens profesjonelle yrkesutøvelse (akkurat dette spørsmålet ble 
tatt opp i debriefingen etter hvert enkelt intervju). Neste område var barn som pårørende 
ved alle typer dødsfall, før det til slutt ble mer spesifikke spørsmål om barn som etterlatte 
etter selvmord. Det ble lagt vekt på hvilke råd gravferdskonsulentene gir pårørende etter 
selvmord, og om de ikke kunne erindre konkrete saker, ble de bedt om å svare utifra hva 
de ville sagt i en slik sak. Et hovedspørsmål i undersøkelsen gikk på hva informanten 
ville sagt om en kunde hadde spurt om hva pårørende skal si til etterlatte barn. 

5.6 ANALYSEPROSESSEN 

Intervjuene ble transkribert av to forskningsassistenter (på grunn av fysiske forutsetninger 
hos meg selv). Ved oppstart av prosjektet hadde vi flere møter hvor vi blant annet 
diskuterte hvordan de skulle markere paralingusitiske signal som latter, kremt, pauser og 
setninger hvor informantene nølte ved besvarelse. Under skriveprosessen har jeg også 
lyttet til deler av materialet for å huske bedre den kvalitative opplevelsen jeg hadde av 
informantens trygghet omkring egne uttalelser, og dette gjelder spesielt den delen av 
intervjuene hvor åpenhet omkring selvmord ovenfor barn ble omhandlet. 

Etter at svarmaterialet var overført til skriftlig form, begynte analysen med en rask 
gjennomlesning av alle intervjuene. Her søkte jeg et oversiktsbilde på hvorvidt svar på 
tidlige spørsmål samsvarte med responsen på senere spørsmål, og da spesielt om åpenhet 
ovenfor barn i forhold til død og begravelse ble fulgt opp i svar som omhandlet åpenhet 
omkring selvmordsdødsfall. Her forsøkte jeg å finne motstridende utsagn før jeg gikk 
tilbake til hvert enkelt intervju for å få fatt i hvilke meninger som lå i bunnen av 
informantenes uttalelser. Jeg søkte en forståelse av kompleksiteten i alle utsagnene de 

kom med gjennom intervjuet, fremfor å se hvor ofte de fremhevet de enkelte tema. I 
analysen av hvert enkelt intervju vekslet jeg mellom å søke en forståelse av selve 
utsagnene og en forståelse av de meningsbærende utsagnene sett under ett. En 
analyseprosess hvor man går frem og tilbake mellom materialet og forståelsen av det, 
kalles ofte den hermeneutiske spiral (Smith & Osborn 2003). 

Etter at jeg mente å ha nådd en valid forståelse av hvert enkelt intervju, ble intervjuene 
sammenlignet oppimot hverandre for å se på tendenser i svarmaterialet. Her ble det sett 
på om responsene varierte avhengig av gravferdskonsulentenes alder. 

5.7 VITENSKAPSTEORETISKE REFLEKSJONER: 
Det semi-strukturerte intervju & fenomenologi 

Fenomenologien ble grunnlagt på samme tid som psykologien, og begge ble betegnet 
som studiet av bevisstheten. Mens psykologien har strebet etter innpass i vitenskapens 
verden ved å være konservative, vil fenomenologien ikke redusere det som studeres ned 
til et fåtall variabler, men heller forsøke å se helheten og være så troverdig som mulig 
ovenfor det som studeres (Giorgi & Giorgi 2003). Denne studien tok sikte på å utløse rike 
beskrivelser av informantenes meninger og erfaringer gjennom dialogen, fremfor å 
etterspørre få, enkle responser. 

Semi-strukturerte intervju benyttes når man ønsker et detaljert bilde av informantenes 
holdninger, handlinger og erfaring med spesifikke tema. I motsetning til ved intervju eller 
spørreskjema, stiller forskeren i det semi-strukturerte intervjuet friere til å følge opp 
enkelte spørsmål for å få et klarere bilde av informantenes responser (Smith 1995). 
Validiteten på svarmaterialet ved intervju kan diskuteres, og Silverman (1985) har påpekt 
at intervju ikke regnes som en valid metode av etnografer som heller foretrekker 
feltarbeid og deltagende observasjon. Hovedkritikken mot intervju som metode går på at 
informantene kan komme til å handle annerledes når de står ovenfor en opplevd situasjon. 
Det understrekes også av Silverman at informantenes svar vil være mer reliable om 
situasjonene det fokuseres på er opplevde fremfor fiktive. Dette var et viktig punkt å se 

på i denne undersøkelsen, da selvmord ikke er noe gravferdskonsulentene håndterer til 
daglig. På den annen side kan man hevde at uansett om informantenes responser ikke 
nødvendigvis reflekterer handlinger i virkelige situasjoner, vil det som blir sagt være 
virkelighet for dem utover intervjusituasjonen. A fokusere på at intervjudialogen belyser 
informantenes psykologiske virkelighet, hvilket sannsynligvis vil ha en viss sammenheng 
med den ytre verden vil være å tilnærme seg materialet utifra et fenomenologisk 
perspektiv (Giorgi & Giorgi 2003). 

I et intervju må forskeren også forholde seg til at i dialogen blir man selv en del av 
prosessen, og derfor må intervju sees som deltagende observasjon (Silverman 1985). 
Samspillet som oppstår mellom forsker og informant under intervjuet gjør hvert enkelt 
intervju unikt, og derfor vil sammenligningsgrunnlaget mellom informantene minke 

Innen fenomenologisk analyse finnes flere retninger, og denne studien nærmer seg 
svarmaterialet gjennom tolkende fenomenologisk analyse (IPA - interpretative 
phenomenological analysis, Smith 2003). Det vil si at fortolkningen av materialet ikke 
bare avhenger av hvordan jeg under intervjuene valgte å fremheve enkelte tema, men 
også hvordan jeg velger å tilnærme meg materialet i etterhånd. Gjennom den 
fenomenologiske analysen blir det først sett på informantenes holdninger til åpenhet 
omkring selvmord, og videre åpenhet om døden ovenfor barn. Å gå i dybden på disse to 
tema ble viktig for å utløse rike beskrivelser fra yrkeslivet, og i tillegg vil holdninger om 
åpenhet om selvmord ovenfor barn bygge på både holdninger om selvmord generelt og 
på holdninger til barns behov i sorgprosessen. Intervjuet ble gjennomført på denne måten 
for å få en naturlig innsnevring fra generelle tema til mer spesifikke spørsmål. 
Svarmaterialet blir presentert her i denne sekvensielle formen for å få en naturlig 
oppbygning av resultatene, hvilket også representerer flyten i intervjuene. De første 
avsnittene under resultatdelen vil derfor ikke omhandle barn, men vil være nødvendig 
informasjon for å kunne si noe om informantenes holdning til åpenhet omkring selvmord 
ovenfor barn. 

6 RESULTAT OG ANALYSE 



Presentasjon av resultatene og analysene er delt inn i tre hovedavsnitt utifra intervjuenes 
oppbygning, hvor studiens hovedtema kom til slutt. Først presenteres et avsnitt om 
informantenes egne utsagn om hvilke roller de må fylle i sin yrkesutøvelse, siden en 
antagelse om at pårørende støtter seg til dem som mer enn bare praktiske tilretteleggere lå 
til grunn for denne studien. Deretter kommer et avsnitt som tar for seg hvordan de oftere 
må innta andre roller ved uventede dødsfall, siden studien fokuserer på 
selvmordsdødsfall. Videre omhandles holdninger til åpenhet om selvmord og åpenhet om 
døden ovenfor barn, før disse to tema syes sammen til åpenhet om selvmord ovenfor 
barn. Under intervjuene ble det også sett på hva informantene trodde om andres mening 
om temaet for å se hvorvidt de føler at det eksisterer en gjennomgående holdning blant 
alle yrkeskolleger, hvilket kommer i et eget avsnitt. Til slutt kommer en mer 
oppsummerende tilnærming til materialet hvor jeg gir en samlet oversikt over alle 
informantene, og hvorvidt holdningene varierer med informantenes alder. 

6.1 GRAVFERDSKONSULENTEN: 

Praktisk tilrettelegger, medmenneske, sjelesørger, psykolog 

Innledningsvis, før jeg kom med spørsmål til informantene og intervjuet kom i gang, fikk 
alle muntlig bakgrunnsinformasjon om hvorfor de ble forespurt om å delta i dette 
forskningsprosjektet. Det ble forklart at deltagelsen var grunnet i deres rolle som både 
praktisk tilrettelegger og samtalepartner i konferanser etter et dødsfall, og alle 
informantene fikk den samme informasjonen i forkant (se intervjuguiden i appendiks for 
eksakt ordlyd). Gjennom intervjuene kom det mange uttalelser omkring det å skulle fylle 
multiple roller, hvilket ofte ble sett på som ei positiv utfordring når det gjaldt roller som 
innebar å vise omsorg og medfølelse. Roller som ble sett på som mindre kjærkomne var 
juridiske aspekt (arv) og megling ved konflikter blant pårørende, hvilket har blitt et større 
problem de siste årene med den økte skilsmisseraten (dette ble nevnt under to av 
intervjuene). Siden denne studien fokuserer på selvmord, vil denne seksjonen se nærmere 
på hva gravferdskonsulentene sa om det å møte de pårørendes psykologiske behov. 

"Vi blir en form for psykologer vi også, for det er mange ganger vi som kommer innfør 
presten " 
Informant 5 

Denne gravferdskonsulenten gir uttrykk for at de pårørende ofte har et behov for å 
bearbeide følelser ved første møte med en utenforstående person. Muligens har mange 
pårørende et behov for at noen kommer utenfra og løser opp i den stemningen som har 
lagt seg i familien etter dødsfallet, og i så måte får gravferdskonsulenter en ekstra 
utfordring de gangene de er de første som trår inn i et hjem. I mange tilfeller er heller 
ikke presten inne i bildet foruten i forbindelse med begravelsen, da det som oftest er 
forventet at pårørende etter dødsfall som følge av alderdom ikke har et særskilt behov for 
ekstern støtte til sorgbearbeidelse. Den samme informanten snakker også om hvordan 
andre tidvis uttrykker sin forståelse av hva yrket som gravferdskonsulent består av; 

"Mesteparten av vårt arbeid, det er kontakt med familien. Enkelte tror at det vi gjør, det 
er å stå og dele ut program og det er liksom det vi er, i kirka. Men da er jo vårt arbeid 
nesten ferdig " 
Informant 5 

Informanten føler at ikke alle han møter har oppfattet dybden i gravferdskonsulenters 
arbeid, og at de fleste bare ser deres organisatoriske tilstedeværelse i kirken. Kirken er 
derimot kun avslutningen på et samarbeid som vanligvis har vart minimum en uke, hvor 
kontakten med familien fremheves som hoveddelen av arbeidet. De fleste forbinder nok 
hovedsaklig yrket som gravferdskonsulent med død og begravelse, men om 
gravferdskonsulenter selv skulle beskrevet sin yrkeshverdag vil jeg anta at de ville satt et 
større fokus på at deres hovedoppgave er å bistå de pårørende. Begravelsesbyråets rolle i 
sorgprosessen beskrives også av Lensing (2001), en artikkel skrevet utifra den 
amerikanske kulturen. I USA har det de siste åra blitt mer og mer vanlig at 
begravelsesbyråene ansetter egne terapeuter, såkalt "grief counselors" (Lensing 2001) 
som har oppgaven med å bistå med de psykologiske sidene etter dødsfallet. Om man 

tenker nærmere på det, er døden i seg selv heller ikke det gravferdskonsulenter opplever, 
hvilket beskrives her: 

"Det som er rart med det, det er at vi i den bransjen her, vi opplever aldri døden... det er 
veldig få av oss som har opplevd å ha vært til stede når et menneske dør" 
Informant 4 

Informanten beskriver et stort paradoks i yrket som gravferdskonsulent; selv om det er 
døde mennesker som skaper behovet for denne yrkesgruppen er det ikke døden de 
opplever i sitt daglige virke. Utsagnet reflekterer en undring over døden og 
dødsøyeblikket, og informanten vil gjerne få frem at det er ikke døden han jobber med. 
Det er de pårørendes behov for støtte og hjelp, hjelp til å finne frem til hvilke minner som 
representerte avdøde best, og sådan er fokuset på de levendes situasjon og deres ønsker 
en viktigere del av arbeidet enn formalitetene rundt avdøde. Ordene psykolog og 
psykologi kom opp i flere av intervjuene, og en informant fortalte om hvordan han på den 
ene siden gjerne skulle gitt mer på den emosjonelle delen, men at det på den annen side 
ikke er noe de er pålagt å bruke ressurser på: 

"Jeg har vært bort i familier der jeg føler at jeg ikke har strukket helt til, men det går 
ikke på den praktiske delen -den føler jeg at jeg mestrer. Du føler at du kunne ha gjort så 
mye mer, men det er vanskelig -en skulle vært litt psykolog også. Så det er på den delen 
jeg føler at jeg ikke alltid strekker til, selv om det i utgangspunktet ikke har så mye med 
jobben vår å gjøre. Men vi kommer veldig fort borti det da. " 
Informant 3 

Denne uttalelsen reflekterer at informanten har god kontroll over det som 
yrkesbeskrivelsen hans hovedsaklig omfatter, hvilket er den praktiske tilretteleggingen 
etter et dødsfall. Men det praktiske kan ikke atskilles fra det medmenneskelige, og det er 
ikke til å unngå at gravferdskonsulenter kommer i situasjoner hvor medmenneskelige og 
relasjonelle evner er minst like viktige som oppgaver med planlegging av syning og 
begravelse. I dette utsagnet skinner det igjennom at i slike situasjoner føler informanten 

en genuin omsorg for de pårørende, da han reflekterer over et ønske om å gjøre mer for 
dem enn det som jobben hans i utgangspunktet består av. Han uttrykker også et ønske om 
å føle seg bedre rustet til å møte de ulike menneskenes psykologiske behov, da han 
uttrykker at det er vanskelig, og at det er saker hvor han opplever at de pårørende har 
større behov for hjelp enn den han kan tilby. Dette behøver ikke bare å gjelde en 
utilstrekkelighet i forhold til psykologisk kunnskap; flere informanter nevnte også at det 
er tidsbegrenset hvor mye de kan fordype seg i den enkeltes sorgprosess. Nettopp derfor 
ser man kanskje i USA at de har ansatt egne terapeuter i byråene som beskrevet tidligere 
(Lensing 2001). Ofte er det en nødvendighet å få lettet litt på følelsene for at de 
pårørende skal komme seg videre og føle seg klare for å planlegge en begravelse, som 
beskrevet her: 

"Det er ikke så rent sjelden det heller at vi må være lyttende og medfølende, at de må 
tømme seg for informasjon, bare snakke om ting generelt altså" 
Informant 6 

Informanten snakker her om hvordan de pårørendes behov for å bli hørt i sin sorg ofte er 
et viktig behov, som ofte må forutgå enhver form for planlegging. Det å "tømme seg for 
informasjon" og få snakket om avdøde kan være en nødvendighet for at de pårørende 
skal få samlet tankene sine, og i tillegg føle at personen de prater med vil være i stand til 
å skape en verdig begravelse for avdøde. Ved å la de få snakke om tingenes tilstand og 
være et lyttende medmenneske, får samarbeidet med de pårørende en start hvor deres 
behov står i fokus. Her beskrives viktigheten av å være en lyttende person i dobbel 
forstand: gravferdskonsulenten må lytte til hva de pårørende har å si, men også lytte til 
signal de gir om når de har fått lettet hjertet og er klare for å planlegge veien videre. 

I flere av intervjuene ble det beskrevet at pårørende ofte hadde større psykologiske behov 
ved dødsfall som var uventede og plutselige, som ulykker, raske sykdomsforløp med 
døden til følge og selvmord. I neste avsnitt skal det derfor dreie seg om 
gravferdskonsulentenes oppfatning av egen rolle i disse sakene, hvor de etterlattes 
reaksjoner er vanskeligere å forutsi før det første møtet. 

6.2 EN STØRRE UTFORDRING: Uventede dødsfall 



Når gravferdskonsulenten går inn i et hjem hvor en eldre person er død av alderdom så 
følger de aller fleste pårørende en viss norm, siden dette blir en naturlig ende på livet. De 
pårørendes sorgreaksjoner blir selvfølgelig tatt hensyn til, men prosessen ved "vanlige" 
dødsfall er mer homogen enn ved de uventede, plutselige dødsfallene. Dødsfall hvor den 
avdøde er et barn ble også nevnt som mer utfordrende. Flere informanter skilte på at ved 
selvmord og ulykker, hvor den avdøde er en voksen, var det en større utfordring å møte 
de pårørende, mens ved barnedødsfall var det en større personlig, emosjonell påkjennelse 
i tillegg. Siden selvmord er fokuset i denne oppgaven, vil jeg begrense meg til å ta med 
utsagn som er direkte rettet mot denne typen dødsfall i dette avsnittet. 

En del selvmord kan være varslet på forhånd ved at avdøde har kommet med utsagn som 
indikerer at personen planlegger å gjennomføre selvmord. De fleste studier har derimot 
dokumentert at selv om en del selvmord er mer eller mindre varslet, er de etterlatte totalt 
uforberedte når selvmordsdøden rammer (Rakic 1992). Flere av informantene vektla 
tryggheten de følte av selv å være grundig forberedt, og verdien av å mentalt sette seg 
bedre inn i saken på forhånd. Det ble også fremhevet av flere at det var i disse sakene de 
ofte fikk en mer utstrakt støtterolle, slik som denne informanten beskriver: 

"Selvmord blant unge mennesker har jeg også vært borti og det er også en fryktelig 
vanskelig og krevende situasjon. Vår oppgave er jo det praktiske, prester er jo 
sjelesørgere, og psykologer også. Så vår oppgave er jo å tilrettelegge det praktiske, men i 
sånne situasjoner opplever vi at vi må være mer psykologer og sjelesørgere enn 
gravferdskonsulenter i situasjoner med selvmord og ulykker... De er i sjokk, og de første 
dagene er de sjelden i stand til å tenke på hva som egentlig må skje, hva som kreves for å 
få til en begravelse. Og det er klart, dette må vi ta hensyn til" 
Informant 7 

Som i forrige avsnitt, hvor informant 3 beskrev at den psykologiske støtterollen "i 
utgangspunktet ikke har så mye med jobben vår å gjøre", nevner også denne informanten 

at det å kunne fungere som psykolog og sjelesørger er nødvendig for å få utført jobben på 
en tilfredsstillende måte. I den tidlige fasen like etter et selvmord er pårørende i sjokk, og 
i Norge er det tilfeldig hvilken hjelp man får når man rammes av selvmord, vist ved en 
studie hvor det kom frem at bare 1/3 av kommunene hadde kriseplaner for denne gruppen 
(Dyregrov, K., Dyregrov, A. & Nordanger 1999). De etterlatte som deltok i denne studien 
etterlyste tidlig og aktiv hjelp, hvilket gjenspeiler informantenes inntrykk av at 
mennesker som rammes har behov for profesjonell hjelp også innledningsvis. Forskning 
har også vist at selvmordsetterlatte oftere benytter seg av uformelle støttekanaler, da 
stigma og tabu i samfunnet kan hindre dem i å selv oppsøke det offentlige hjelpeapparatet 
(Provini, Everett & Pfeffer 2000). Denne gravferdskonsulenten viser god forståelse for at 
mennesker i sjokk må møtes på en helt annen måte enn pårørende som ikke er det. Om vi 
ser på slutten av utsagnet hvor han med selvfølgelighet tar slike hensyn, virker det som 
om han er meget komfortabel med å gi de pårørende ekstra omsorg og samtalestøtte, selv 
om slike situasjoner innledningsvis beskrives som vanskelig og krevende. Utsagnet får 
også godt frem hvordan man som gravferdskonsulent må veksle mellom å inneha flere 
ulike roller, og hele tiden avveie om pårørende er klar for å gjennomgå de mer praktiske 
detaljene. Denne avveiningen beskriver han videre slik: 

"Det er det der med å sette seg ned og ha den første kontakten med pårørende i en sånn 
situasjon (ved selvmord, red. anm) - det å være nødt til å være så forsiktig, samtidig som 
vi må ha klarhet i hva som skjedde og hva som skal skje videre. Den balansegangen der 
kan være fryktelig vanskelig å få til. Etter to timer med sånt er man mentalt utmatta... 
Man spør seg selv hele tida: Gjorde jeg en god nok jobb? Var det noe annet jeg kunne 
gjort?" 
Informant 7 

Dette utsagnet viser hvordan vedkommende hele tiden ønsker å ivareta de pårørende og 
etablere en relasjon til dem, samtidig som han har et ansvar for å få et minimum av 
arbeidsoppgaver utført. Hensynet til timing av spørsmål virker å være den største 
utfordringen, da det å skulle balansere mellom å dekke pårørendes psykologiske behov 
og behovet for å innhente informasjon oppleves som energikrevende. På en måte har 

gravferdskonsulenten en meget sammensatt og utfordrende oppgave når hjelpeapparatet 
ikke er på plass, og på grunn av dette er det at amerikanske byrå har ansatt egne 
terapeuter (Lensing 2001). Det at informanten reflekterer såpass over egen innsats og 
uttrykker en mental slitenhet, viser et emosjonelt engasjement i de pårørende og en 
omsorg for deres situasjon som påvirker ham på det personlige plan. En annen uttrykker 
varsomheten som må utvises i samtalen slik: 

"Der døden er som et sjokk på pårørende, der må du bruke mye mer tid på pårørende, 
for mange så er de helt låst fast og klarer ikke snakke for seg... Det er jo sorgterapi vi 
driver med samtidig, fordi at når du sitter der da med sånne helt plutselige dødsfall, når 
det skjer brått og brutalt, så er det der det er vanskeligst, å møte pårørende dagen etterpå 
med sterke følelser og som kan være sinte. Og da velger du dine ord med omhu " 
Informant 4 

Det at informanten bruker ordet "samtidig" reflekterer en bevissthet om at han gjennom 
sitt arbeid utfører mange oppgaver parallelt. I samtalen med de pårørende må mange av 
deres følelser bearbeides på samme tid som oppgaven med å få sydd sammen en 
begravelse ligger i bakhodet, hvor den avdøde skal representeres på en verdig måte. Det 
at informanten beskriver sitt arbeid som en form for sorgterapi, viser at han ser 
nødvendigheten av å la de pårørende få gå igjennom disse følelsene av blant annet sjokk 
og sinne før de kan ta fatt på å planlegge gangen videre. At slike saker som oftest tar mer 
tid og krever bedre samarbeid med de pårørende uttrykkes også av denne informanten 
gjennom dette utsagnet; 

"Det går ikke an å sette deg ned å skrive når du kommer inn i en familie som er i sjokk, 
da må du opparbeide en form for fortrolighet" 
Informant 4 

Her beskriver informanten at emosjonell inntoning og verdien av å etablere en relasjon er 
svært viktig i situasjoner hvor de pårørende er i sjokk. Han uttrykker også at det å skrive 
ned relevant informasjon ikke er akseptabelt når de pårørende er såpass emosjonelt 

aktiverte. Flere andre informanter tok også opp hvordan "kofferten" (med skjema o.l.) 
bevisst blir satt i bakgrunnen, som i denne uttalelsen; 

"Når jeg kommer hjem til folk da så er jeg ikke så ivrig på å ta frem kofferten for å 
notere ned personalia og sånt, jeg blir mer sånn at jeg setter meg ned og prater med dem 
om hvordan de har det og hvordan de tenker. Så den første timen kan bare gå med til å 
sitte der og prate. Også er jeg sånn at jeg prøver å huske mer og ikke notere så mye som 
jeg gjør til vanlig. Setter meg ned og noterer etterpå isteden. Ved sånne type dødsfall så 
har vi mer kontakt med de pårørende enn vi har til vanlig. Du er innstilt på det på 
forhånd". 
Informant 3 

Her blir kofferten et bilde på de mer formelle tingene, og bevisstheten om at dette ikke er 
så viktig innledningsvis symboliseres av at kofferten settes i bakgrunnen inntil 
informanten har etablert en mer personlig relasjon med de pårørende. Det å notere under 
samtalen trekkes også her frem som ikke forenlig med det å skulle være emosjonelt 
inntonende i en slik situasjon. Det å finne ut av de pårørendes opplevelse av situasjonen 
blir viktigere for at arbeidet skal bli vellykket, og at informanten er forberedt på dette 
viser en omtanke for at behovene i slike situasjoner er langt mer omfattende og krever 
mer av ham selv. 

Hvordan gravferdskonsulenter tilegner seg kunnskap om og evne til å møte mennesker i 
sorg bygger naturligvis mye på deres relasjonskompetanse når de begynner i jobben. 
Siden begravelsesbyrå ofte er familiebedrifter var det kun 4 av 8 som hadde erfaring fra 
andre yrkesområder, og slik sett fikk halvparten av informantene yrket som 
gravferdskonsulent inn i ryggmargen allerede fra barndommen. Det kom mange utsagn 
som reflekterte verdien av å opparbeide seg yrkeserfaring, og de som hadde jobbet lengre 
fremhevet tryggheten det ga å ha møtt mange ulike mennesker. En av de med relativt 
mindre erfaring i yrket beskrev det slik; 

"Det å behandle mennesker i den situasjonen de er i når de kommer til oss... jeg tror ikke 
en kan bli ferdig utlært med det" 
Informant 2 

Dette utsagnet reflekterer en ydmykhet ovenfor det å skulle få hjelpe mennesker som står 
midt i sorgen, og en ydmykhet ovenfor det å møte hvert enkelt menneske på forskjellig 
vis. I tillegg uttrykkes en forventning om at i årene som kommer vil han gjennom jobben 
få utvikle seg gjennom det å møte mennesker, og at ingen teoretisk kunnskap kan gjøre 
ham utlært på dette området. En annen med vesentlig mer erfaring uttrykte det på denne 
måten; 

"Jeg lærer jo noe nytt hele tida og utvider horisonten, og det håper jeg at jeg fortsetter 
med til jeg går av med pensjon " 
Informant 7 

Her uttrykkes en erfaring med at gjennom flere år er det stadig utfordrende situasjoner og 
nye mennesker som gjør at man i dette yrket må tilpasse seg til stadighet, og at ingen dag 
er lik. A uttrykke et håp om at læringen alltid vil fortsette reflekterer ikke kun et ønske 
om å lære mer, men i tillegg reflekterer det et standpunkt om at den dagen man ikke lærer 
mer, da har man mistet evnen til å se det enkelte mennesket i dets personlige 
sorgopplevelse. 

6.3 ÅPENHET OM SELVMORD 

Alle informantene hadde vært innom selvmordssaker, og yrkesmessig erfaring med slike 
saker var avhengig av antall år i jobben. Alle syntes denne typen saker var mer 
utfordrende enn de "vanlige dødsfallene" (som følge av alderdom), og flere nevnte 
selvmordsetterlatte som ville snakke om følelser som skam, skyld og sinne. Disse 
følelsene ligger ofte i bunnen når det oppstår hemmeligheter eller historier blir 
tabubelagte i en familie (Seltzer 2003). For å bistå de etterlatte med informasjon i 
forbindelse med selvmord, ble foreningen LEVE (Landsforeningen for etterlatte ved 



34 



selvmord) nevnt under de fleste intervjuene (minimum en fra hvert byrå kom inn på 
denne foreningen). Flere nevnte at det var vanlig prosedyre å dele ut en brosjyre LEVE 
har gitt ut som heter "Når noen har tatt livet sitt". 

Informantene ble også spurt om erfaringer med selvmord på det personlige plan og 
holdninger til det å ta selvmord. Kun en informant hadde opplevd selvmord i relativt nær 
omgangskrets. Der de andre hadde få tanker rundt holdninger til selvmord, vil jeg gjerne 
få trekke frem hvordan det tydelig kom fram at denne informanten hadde tenkt 
grundigere igjennom hva det er som kan drive folk til å ta selvmord; 

"Det å ha en personlig opplevelse med det, det.. Man får tankene på riktig plass... Jeg 
forstår dem som tenker sånn at "Sånn som jeg har det nå, sånn blir det resten av livet. 
Derfor kan jeg like gjerne gjøre det her". Jeg tror mange av dem tenker sånn, det er jo 
ikke en uvanlig tankegang. Men når man blir eldre, føler man at sånn blir det ikke resten 
av livet. På ingen måte dømmer jeg dem som tar selvmord". 
Informant 7 

Her kommer det frem at det å oppleve selvmord på et personlig plan tydelig har gjort 
informanten mer bevisst på pårørendes situasjon i forbindelse med et selvmord. Det å få 
"tankene på riktig plass" kan henspeile på andres ulike holdninger til selvmord, og at 
denne informanten føler at på grunn av sin personlige erfaring har han dannet seg 
holdninger som føles riktige for ham. Denne informanten viste en trygghet i egne 
holdninger som ikke ble fremvist av de andre informantene. Han trekker også inn 
refleksjoner rundt livsforløpet; om hvordan man som ung tillegger nuet stor mening, og 
hvordan det å eldes gir mennesker et bedre perspektiv på at endring skjer over tid. Om 
man ser på statistikken over selvmordstall, ser man at etter en økt innsats med 
selvmordsforebyggende arbeid er det blant de unge at selvmordstallene dessverre ikke 
har gått ned (Skogen 2006). Flere var opptatt av at holdninger omkring selvmord hadde 
de ikke gjort seg opp noen spesifikke formeninger om, og at det uansett ikke ville påvirke 
dem i jobben; 

"Når selvmord er den eneste løsningen, så er det et valg vedkommende har tatt og da må 
man akseptere det... vi nullstiller oss når vi starter på et oppdrag, da drar vi ikke med oss 
andre ting " 
Informant 4 

Denne informanten snakker om hvordan han mener at personlige holdninger ikke er 
relevante i jobbsammenheng, og at holdninger omkring selvmord bør man kun akseptere 
uten å fordype seg i det. Opplevelsen som intervjuer her var også at dette var et tema som 
informanten ikke synes det var verdt å diskutere, og han gjør seg ikke opp noen 
formening om hvordan han som person kan komme til å unnvike visse tema i samtaler på 
grunn av egen bakgrunn og egne opplevelser. Utsagnet er også et bilde på hvordan de 
som gravferdskonsulenter må forberede seg på å legge egne, dagligdagse problem til side 
for å kunne være til best hjelp for de pårørende. Han bruker også begrepet "vi" fremfor 
"jeg", hvilket reflekterer at han bærer på en antagelse om at andre gravferdskonsulenter 
også legger personlige meninger til side. En annen informant, som hadde klarere 
holdninger til selvmord, mente også at dette ikke ville ha en innvirkning i forhold til 
yrkesutøvelsen; 

"Jeg synes at det å ta sitt eget liv er en feig og egoistisk handling. Nå har det ingenting 
med jobben å gjøre, det er en personlig greie " 

Og videre på spørsmål om dette muligens kan komme til å påvirke ham i 
jobbsammenheng; 

"Underbevisstheten min ville sikkert ha det (blitt påvirket, red.anm), men jeg ville aldri 
ha vist det til de som kommer til oss " 
Informant 2 

Her sier informanten først at personlige meninger vil påvirke underbevisstheten hans, og 
han mener at underbevisstheten ikke vil ha en betydning for hvordan han møter de 
pårørende. Den siste del av utsagnet viser at han muligens antar at han kan kontrollere 

underbevisstheten sin, eller at han i en situasjon med selvmordsetterlatte aktivt vil 
forsøke å skjule egne holdninger. Dette kan ha en sammenheng med at informanten 
uttrykker nokså sterke meninger som ikke setter avdøde i et spesielt positivt lys, og at det 
å skulle planlegge en minneverdig begravelse sammen med de pårørende ikke føles 
forenlig med å tillegge selve selvmordshandlingen negativ mening. Slik sett er det meget 
forståelig at informanten understreker at dette kun er hans personlige mening, og at han 
ikke bevisst vil vise den i samvær med pårørende. Om det derimot går an å dra et klart 
skille mellom personlige meninger og profesjonalitet kan man spørre seg om, da alle vil 
påvirkes av egne tankesett i yrkesutøvelsen. Man kan også undre over hvordan denne 
informanten vil reagere om selvmordsetterlatte selv bringer slike holdninger på bane i 
samtaler. En annen informant beskrev en opplevelse av å komme inn i en familie hvor 
han følte at de etterlattes holdninger vanskeliggjorde sorgprosessen; 

"En familie gikk ikke utom døra etter at det hadde skjedd. Vedkommende var godt kjent 
og det kom som et sjokk på hele nabolaget. Der satt de med sånne holdninger som at 
selvmord er sånt som ikke skjer i de beste hjem for å si det sånn. De hadde veldig 
vanskelig med å takle det, isolerte seg helt. Da følte jeg at her strekker ikke jeg til lengre, 
når de begynne å ta opp sånn da, og da viste jeg til at det er folk å henvende seg til". 
Informant 3 

Denne historien er et meget godt bilde på hvilke situasjoner man som gravferdskonsulent 
kan komme i gjennom kontakten med de etterlatte. Her ble informanten konfrontert med 
holdninger han observerte at satte familien i en veldig vanskelig posisjon til å komme seg 
videre i sorgprosessen. I slike situasjoner står gravferdskonsulenter ovenfor et viktig 
veiskille; en kan overse problematikken og la de etterlatte takle disse holdningene selv, 
en kan begi seg inn i en diskusjon man er usikker på hvor ender, eller man kan velge å 
oppfordre de etterlatte til å oppsøke hjelp. Om vi ser på hva som er blitt etterlyst av 
pårørende gjennom prosjektet "Omsorg ved brå uventet død", er det at denne hjelpen bør 
være på plass tidlig og uten at man skal behøve å be om det (Dyregrov, K., Dyregrov, A. 
& Nordanger 1999). I slike tilfeller blir det heller til at gravferdskonsulenter må 

oppfordre de etterlatte, og at denne informanten valgte å be familien oppsøke hjelp 
reflekteres også i hans tanker omkring holdninger til selvmord; 

"Den som har gjort det, hvorfor og sånt, hva den har tenkt og sånt, det vet jeg ikke om 
jeg tenker så mye på. Jeg tenker mer på at familien rundt dem skal komme seg gjennom 
det, for det er jo mye snakk om grunner til hvorfor den har gjort det og sånn. Jeg er mer 
opptatt av at ektefellen som sitter igjen skal klare å komme seg videre ". 
Informant 3 

Her kommer det også frem at i samtaler blir det ofte snakk om grunner til hvorfor avdøde 
valgte å ta selvmord, og at dette er et tema som informanten ikke ønsker å diskutere med 
de pårørende. Dette utsagnet vitner også om en omsorg for de etterlatte og et fremadrettet 
fokus på deres nye hverdag, hvor de etter selvmordet skal leve videre. Det å skulle 
"komme seg gjennom det" kan derimot være en prosess hvor man må gå inn på etterlattes 
holdninger og tanker omkring det å ta selvmord. Og det var nettopp det denne 
informanten gjorde, da han møtte en familie hvor han så at det å leve videre kunne bli 
meget utfordrende om de ikke fikk snakket med profesjonelle fagfolk; han oppfordret 
dem til å søke hjelp for å få bearbeidet de vanskelige problemstillingene. 

En problemstilling pårørende må igjennom kort tid etter et dødsfall er hva som skal stå i 
dødsannonsen. Foreningen LEVE bruker også dødsannonsen som virkemiddel på sine 
hjemmesider, hvor de har fiktive annonser som åpningsbilde ( www.leve.no) . For å se 
nærmere på informantenes tanker omkring åpenhet om selvmord ble det undersøkt hvilke 
råd de gir når annonsen utarbeides, siden dette er noe konkret hvor de har mulighet for å 
gi direkte råd til de etterlatte. Hvilke signal man sender til omgivelsene gjennom 
dødsannonsen kan få følger for hvordan de etterlatte blir møtt av andre utenforstående i 
ettertid, og dette kan være signal de etterlatte ikke er klare over betydningen av selv. 
Kommunikasjonsfunksjonen innholdet i en dødsannonse får kan være vanskelig å se for 
pårørende som ikke har erfaring med utarbeidingen; 

"Det jeg sier, er at hvis det kommer fram av annonsen at det har vært et selvmord, 
selvfølgelig på en pen og ordentlig måte, så slipper man i ettertid spørsmål fra fjerne 
bekjente og gamle venner. Det er nok en fordel i ettertid at det har vært åpenhet om det. 
Da er det ikke noe tvil om saken og folk de møter kan forholde seg til det" 
Informant 7 

Her peker informanten klart på hvilke følger det får om teksten man bruker er mer 
generell og intetsigende; da vil sannsynligvis folk spørre mer om omstendighetene rundt 
dødsfallet og de etterlatte vil ofte måtte forklare for andre i ettertid. Om det går tydelig 
frem peker også informanten på at det vil bli enklere for omgivelsene å forholde seg til at 
de etterlattes situasjon, om de vet hva som har skjedd uten å måtte spørre om det. Slik sett 
kan åpenheten skåne både de etterlatte og de utenforstående som vil vise omtanke; de 
etterlatte skånes for unødvendige spørsmål og de utenforstående kan synes det blir lettere 
å vise omsorg om det er klart hva som har skjedd. En annen informant fremhevet også 
fordelen av å kommunisere til andre hva som har skjedd; 

"Jeg nevner til de at når du setter inn en dødsannonse så har du muligheten til å forklare 

o 

mye til folk, men du har ogsa muligheten til a si nesten ingenting. A ta et skritt med det a 
være åpen om ting, det tror jeg kanskje kan være en hjelp for dem, slik at det blir enklere 
for andre å nærme seg de i ettertid, så jeg oppfordrer til at de skal ta opp temaet" 
Informant 3 

Her sier informanten at han på en tydelig måte oppfordrer selvmordsetterlatte til å være 
åpne om omstendighetene. Han fremhever også hvordan det er opp til de etterlatte selv 
om de vil utnytte mulighetene som ligger der. Gjennom å forklare for dem deler han egne 
erfaringer slik at de etterlatte blir bedre i stand til å ta bevisste valg basert på 
informantens refleksjoner om dødsannonsens kommunikative funksjon. I et tidligere 
utsagn så vi at denne informanten i forbindelse med selvmord satte sterkt fokus på 
hvordan han kan hjelpe de etterlatte gjennom sorgprosessen. Det at han har et slikt fokus 
gjør nok at han føler seg sikrere på at å oppfordre de etterlatte til åpenhet vil gagne dem i 
ettertid, og jeg vil også anta at hans råd oppleves som troverdige og basert på omtanke. 

En informant kunne fortelle at han hadde diskutert selvmord og dødsannonser med 
forskjellige prester; 

"Jeg har snakket en del med prester om det der, og der opplever at vi enkelte pårørende 
prøver å skjule det der med selvmord. Der er vi tilbake til psykologien, det er fordi de 
føler skyld og skam og sånne ting. Men det er det jo ingen grunn til - vi vet jo i dag at 
ingen kan lastes for at en person tar livet sitt. Og nå kommer vi til det du spurte om, med 
annonsen.. Vi anbefaler at det vises full åpenhet. Forklare dem at de ikke har skyld eller 
kan noe for det, selv om de føler det slik. Så det anbefales av både psykologer og prester 
at man setter et diskret notat, f. eks "livet ble for tungt å bære " i annonsen " 
Informant 6 

Denne informanten nevnte flere ganger i løpet av intervjuet at han i vanskelige 
situasjoner ofte søkte råd hos andre yrkesgrupper han kommer i kontakt med, spesielt 
prestene. På denne måten har han støtte fra andre yrkesgrupper i uttalelsene sine, hvilket 
også kan være nyttig informasjon å trekke frem i samtaler med de etterlatte. Informanten 
viser også en forståelse av hvorfor enkelte etterlatte ønsker å skjule sannheten. Med en 
slik forståelse er han nok bedre i stand til å anbefale åpenhet gjennom å på forhånd ta opp 
disse vonde følelsene med de etterlatte. 

Det var andre informanter som ikke så det som sin oppgave å lede de etterlatte i noen 
retning, og at om de ønsket å skjule det på grunn av vonde følelser måtte det ønsket bare 
etterfølges; 

"Nei jeg oppfordrer de ikke, fordi at et selvmord... det er en fallitterklæring for mange at 
et familiemedlem tar sitt eget liv. Det kan være sarte følelser der i familien som gjør at de 
i første omgang vil dekke over at det var et selvmord, og hvis de ønsker det så får de lov 
til det. Vi fraråder ikke å vise at det er et selvmord... Jeg har ingen spesielle 
oppfordringer om å fremheve at det var et selvmord". 
Informant 4 

Her peker informanten på at mange opplever selvmord i familien som et stort nederlag, i 
og med at ordet fallitterklæring brukes. Ofte kjenner de etterlatte skam og skyld ved 
selvmordsdødsfall, hvilket kan understreke nederlagsfølelsen (Jordan 2001, Seltzer 
2003). For denne informanten blir følelsene familien sitter med opp til dem å håndtere 
videre, og ønskene de pårørende kommer med etterfølges. Denne informanten vektlegger 
det å etterkomme de etterlattes ønsker uten å innta en rådgivende posisjon, og han har 
ingen refleksjoner rundt det å hjelpe de etterlatte til å ta et mer bevisst valg. Denne 
informanten tilhørte den delen av utvalget med en god del års erfaring, så det er derfor 
rimelig å anta at han har tenkt over hvilke signal en dødsannonse kan gi. 

En informant trakk også frem hensikten ved kondolanse ved graven; 

"Når vi utformer dødsannonsen, da kommer vi jo også til om de pårørende ønsker seg 
frabedt kondolanse ved graven. Ja dette har du sannsynligvis sett at det står; Vennligst 
ingen kondolanse ved graven. Når pårørende sier at dette vil de skrive for å slippe at alle 
skal komme bort til dem, da synes jeg at jeg må beskrive litt hvilke, ja... følger dette får. 
Det kan bli vanskeligere for kjente å bare komme bort på butikken og vise støtte om de 
ikke får muligheten til å gjøre dette ved grava først, og da kan det hende at de støter bort 
andre som ønsker å hjelpe " 
Informant 8 

Dette utsagnet viser godt hvordan vedkommende føler et ansvar for å hjelpe de etterlatte 
til å ta bevisste og opplyste valg. Han etterfølger ikke ønskene deres når de uttrykker 
dem, men gjennom å ta tak i hva de ønsker og beskrive for dem hva det er de egentlig 
signaliserer, får de pårørende et bedre grunnlag for å ta beslutninger. Gjennom bruk av 
realistiske eksempel, som det å møte kjente på butikken, blir det enkelt for de etterlatte å 
sette seg inn i hva det er han snakker om. Dette vil sannsynligvis gjøre et større inntrykk 
på de etterlatte enn om informanten bare hadde brukt ord om følgene i seg selv, hvilket 
informanten virker å være oppmerksom på i det han bruker ordet "beskrive". 

6.4 ÅPENHET OM DØDEN OVENFOR BARN 



Alle informantene likte å prate om dette temaet, og alle utstrålte en trygghet og et 
engasjement når det kom til inkludering av barna. Alle informantene var enige i at barn 
skulle få delta på lik linje med voksne, og i et intervju ble det nevnt at å være med i 
begravelse er like naturlig som å delta i bryllup eller dåp. Alle med flere års erfaring i 
yrket beskrev at de alltid oppfordret de voksne til å la barna få legge noe i kista, 
eksempelvis en tegning eller noe annet meningsfylt, slik at barna også følte deltagelse i 
ritualene. Dette er råd som er helt i tråd med litteratur om barns deltagelse ved dødsfall 
(Goldman 1996, Dyregrov, A. 1997, Dyregrov, A. 2000, Grøholt m.fl. 2003). Svanholm 
begravelsesbyrå, som er det største byrået i Trondheim, har hjelpemateriale spesielt 
beregnet på barn; en liten billedbok som heter "Det er lov å være lei seg" utgitt av 
Libretto forlag. Fonus begravelsesbyrå, som er del av en skandinavisk kjede, har egne 
brosjyrer hvor det i den ene (kalt "Når noen dør") fantes et avsnitt spesifikt rettet mot 
barn og sorg. Dette avsnittet finnes også på selskapets hjemmesider og lyder slik; 

"Barn som opplever et dødsfall har vanligvis ingen erfaring med dette. De har heller ikke 
en ferdig utviklet forståelse å bearbeide følelsene sine med. Men fantasien er godt 
utviklet. Snakk med barna om det som opptar dem, det kan være vanskeligere å forholde 
seg til fantasien enn realiteten. Vi bør ikke st at den avdøde sover, noen barn har blitt 
redde for å legge seg om kvelden av frykt for å dø. Barna bør få ta del i det de selv 
ønsker, f. eks. å se den døde i kisten og være med i begravelsen. Det kan være en god 
opplevelse for barn å legge noe i kisten til avdøde. Dette kan være noe de selv har laget, 
tegnet eller skrevet, blomster de har plukket eller en gjenstand som betydde noe spesielt i 
barnets forhold til den avdøde". 

www.fonus.no 

Alle informantene hadde svært mye å bidra med når det gjelder barn og sorg, og alle 
hadde omtrent de samme rådene som gikk på å la barn delta og viktigheten av at de får 
realistiske forventninger til hva som skal skje. Siden alle var såpass ensartede, vil jeg her 

avgrense meg til noen utsagn som har med åpenhet om døden ovenfor barn å gjøre, da det 
er mest relevant for hovedtemaet i oppgaven. 

"De har en veldig sunn innstilling til døden, små unger... Vi voksne prøver jo ofte å 
skjerme dem fra det der, men det viser seg at det er misforstått" 
Informant 6 

Det at informanten legger vekt på at barn har en veldig sunn innstilling virker her å 
reflektere at ikke alle andre (les: voksne) har det. Barns naturlighet taler for at vi ikke må 
skjerme dem, og informanten beskriver her at voksnes antagelser ikke har grunn i 
virkeligheten. Atle Dyregrov (2004) sier også det samme som informanten med ordene 
"Barn tåler at vi snakker direkte og konkret med dem om døden... og vi skal være 
forsiktige så vi ikke øker deres forvirring" . Voksnes redsel for å tale med barn om døden 
bunner kanskje heller i deres egen innstilling til døden som noe vanskelig å håndtere, og 
ikke en forståelse for at barns naivitet kan gjøre det enklere for dem å ta inn ny 
informasjon. En av de yngre informantene i utvalget fortalte at han synes ikke at åpenhet 
om døden ovenfor barn er et tema folk undres spesielt mye over i dagens samfunn; 

"Jeg får mange sånne historier fra dagens middelaldrende, at de ble skyssa unna. Men 
den stemninga har jo snudd seg og det er ingen tvil om at dagens foreldre har den 
tankegangen (åpenhet om døden ovenfor barn, red. anm). De er mye mer opptatt av 
hvordan de skal fortelle det til barnet på riktig måte enn hvordan de kan skjule det for 
barnet. " 
Informant 7 

Dette utsagnet viser at informanten har opplevd at foreldre i dag ønsker å være åpne 
ovenfor barn, men at de ofte undres over og søker råd om hvordan det bør gjøres på best 
mulig vis. Utsagnet viser også kunnskap som er ervervet gjennom yrket om at tidene har 
endret seg de siste tiåra, og at barn får delta mye mer i dag enn for 40 år tilbake. Agnar 
Meling (1992) kommenterer også om usikkerheten rundt hvordan man skal kommunisere 
med å si at økt kunnskap om barns behov gir ikke økt evne: fordi om foreldre vet at de 

bør fortelle, vet de ikke hvordan de skal legge det frem. Dette gjelder ikke bare foreldre, 
men også leger og annet helsepersonell (Ryel 2005). Hvordan foreldrene forholder seg til 
barna har mye å si for hvordan barna takler situasjonen, og flere informanter hadde 
refleksjoner omkring dette; 

"Unger er mye mer vare enn vi trur og oppfatter mye mer. Vi undervurderer så lett 
unger. Og plutselig er de i en situasjon med de voksne, og ser at du og mannen din 
snakker lavt sammen, og så blir de usikre: er det jeg som har gjort noe dumt nå ? Hva er 
det nå? ...Det verste vi gjør, er å prøve å skjule noe. Vi må være åpne og snakke om det... 
Når de er med ungene (ved syning og begravelse, red. anm), du verden så mange 
spørsmål foreldrene besvarer! " 
Informant 5 

Her kommer det frem en forståelse for barns evne til å være oppmerksomme på alt som 
skjer rundt dem, og at de vil tillegge de voksnes hemmeligheter mening. Informanten 
viser gjennom et tenkt eksempel hvordan barn kan komme til å føle usikkerhet om 
voksne forsøker å skjule ting. Når de voksne tror de greier å skjule ting helt for barna, vil 
barna være i stand til å føle at noe ikke stemmer fordi de er såpass "vare". Barns behov 
for informasjon understrekes også ved at informanten har observert at barn spør mye, og 
at barn vil oppfatte det om vi ikke møter deres spørsmål med ærlighet og åpenhet. Her er 
informanten inne på barns evne til å oppfatte og tolke nonverbal kommunikasjon og 
tvetydige signal, hvilket mange fagfolk tar opp i litteratur som omhandler barn og sorg 
(Bøhle 1998, Dyregrov, A. 2000, Raundalen 2000, Anneberg 2002, Grøholt m.fl. 2003, 
Seltzer 2003). Siden små barn har begrenset med erfaring å tolke opplevelsene sine utifra 
og mangler forutsetninger for å forstå visse situasjoner, vil de ofte "lese de voksne" og 
bygge sine fortolkninger på nonverbale tegn som ansiktsuttrykk og kroppslige reaksjoner 
(Grøholt m.fl. 2003). Bøhle (1998) beskriver også hvordan barn kan komme til å forstå 
mer enn de voksne tror, og at dette vil ramme begge parter da barnet ubevisst oppfatter at 
dette er noe det ikke skal snakkes om, og foreldrene tier på grunn av at de antar at barnet 
ikke vet eller ikke forstår. Informanten trakk også frem hvordan barn vil være svært 

nysgjerrige om de får muligheten til det, og at barn undrer seg over mye og vil spørre når 
de føler seg komfortable nok, kommer også frem i denne informantens utsagn; 

"Det er helt utrolig hvor forstandig de kan være selv om de er så små.... La ungene få 
sørge, se ungene og prat med dem om det, for unger er veldig sånn at de ikke skal være 
til bry når de merker at foreldrene har det vanskelig. Så erfaringen min gjennom det jeg 
har opplevd selv er at ungene holder det for seg selv så lenge det ikke blir tatt tak i. Hvis 
en unge virker som en tar det helt greit og ikke har noe problem med det og ikke snakker 
om det, da er det problem altså. Da er det alvorlige problem er jeg overbevist om ". 
Informant 1 

Denne informanten sier noe om de voksnes ansvar for å inkludere barna, og at barna selv 
ikke kan være de som har ansvaret for å ta tak i tema som er vanskelige også for de 
voksne. Atle Dyregrov (2000) sier akkurat det samme da han påpeker at det er de voksnes 
ansvar å initiere samtaler om vanskelige tema med barn, de voksne kan ikke vente på at 
barnet selv tar mot til seg da det kan signalisere at barnet ikke bør spørre. Det å unngå et 
tema gir indirekte en beskjed om at en ikke skal spørre (Runvik 2003). Den første delen 
av utsagnet omhandler også, som det forutgående sitatet, om barns varhet ovenfor de 
voksnes oppførsel. Informanten legger vekt på at de voksne må evne å se barnas behov, 
for hvis ikke vil barna "skygge banen" for ikke å gjøre situasjonen vanskeligere for de 
voksne. Barn inntar ofte den holdningen at de ikke skal medvirke til at de foresatte blir 
triste om de merker at et tema er vanskelig å snakke om (Anneberg 2002, Dyregrov 
2000). I Meling's oppgave "Barn etter fars selvmord" (1992) ble dette også nevnt av 
barna selv: den de helst ville snakke med om far var mor, men de tenkte at hun hadde nok 
med sitt slik at de ville skåne henne. Den andre delen av utsagnet omhandler de gangene 
at barn ikke viser behov for å snakke om situasjonen, hvor informanten ser dette som 
svært unormalt og et tegn på at noe er galt fatt. Dette viser god forståelse for at barn 
genuint er nysgjerrige og har et stort behov for informasjon, og at de gangene de ikke 
etterspør noe og alt virker som vanlig, det er da de virkelig sliter med å takle situasjonen. 
Barn bør få muligheten til å fortrenge det som har skjedd innimellom, men en veksling 
mellom på den ene siden å akseptere situasjonen og på den andre siden benekte og unngå 

vil være et tegn på sunn mestring (Van Dongen-Melman m.fl. 1986). Barn går inn og ut 
av sorgen på en helt annen måte enn voksne, og om de ikke viser noen tegn til sorg bør 
voksne hjelpe dem inn i sorgprosessen (Goldman 1996, Dyregrov, A. 2000). At barns 
reaksjoner avhenger av hjelp fra deres nettverk til å takle vanskelige situasjoner, kommer 
også meget godt frem i denne uttalelsen; 

"Så når jeg blir spurt om det (av kunder om barns deltagelse i ritualer som syning og 
begravelse, red. anm), sier jeg at hvordan ungen reagerer har ingenting med dødsfallet å 
gjøre -det har noe med reaksjonene til de andre å gjøre. Hvis de voksne har en normal 
tone -sorg er jo lov å vise, også med gråt, men i en normal tone- at det her er trist og 
sånn, men vi skal komme oss igjennom. Har de en sånn tone, så tåler ungene alt... Barn 
er trygge når de får trygghet fra de voksne. Men når de merker at de voksne er litt på 
"bærtur" så blir barnet utrygt, og det er der det ligger. Så barn synes jeg kan bli med på 
alle sånne ting, det er de voksnes oppførsel som teller for barnet. " 
Informant 7 

Denne informanten viser en grundig forståelse av at voksne ofte er barns 
referanseramme; når ting blir uforståelige vil barn observere voksnes reaksjoner for å få 
informasjon om hvordan de skal tolke situasjonen. De registrerer og tolker 
følelsesmessige endringer hos nære personer med omhu som en kilde til informasjon(Van 
Dongen-Melman m.fl. 1986), og i dette utsagnet legges det stor vekt på at barn har et 
behov for at de voksne normaliserer og fungerer som gode rollemodeller. "Tonen " - ikke 
bare det konkrete stemmeleiet, men også hvordan ting forklares - blir vektlagt, hvilket 
understreker barns behov for troverdig informasjon. Uttrykket "å være på bærtur" er et 
velkjent begrep i trøndersk dialekt, og henspeiler på at om de voksne er irrasjonelle eller 
usikre i sin opptreden, så vil dette fanges opp av barnet og skape utrygghet. Informanten 
sier også at det er ikke mye som skal til da han bruker ordet "litt" fremfor det å være 
"helt på bærtur", for å illustrere at barn gjennomgående må kunne ha tillit til det de 
voksne sier. På slutten understreker informanten i hvor stor grad ansvaret ligger hos de 
voksne da han sier at det er deres oppførsel som teller, og dette er en altsigende 
oppsummering av hans mening om dette temaet. Når barn utsettes for traumatiske 

situasjoner, vil opplevelsene deres alltid være nært knyttet til de voksnes reaksjoner og 
evne til å ivareta barna (Grøholt m.fl. 2003). 

6.5 ÅPENHET OM SELVMORD OVENFOR BARN 

Ved det forrige avsnittet som omhandlet åpenhet om døden ovenfor barn var det meget 
liten variasjon i gravferdskonsulentenes holdninger, selv om alle uttrykte seg på ulike 
måter. Dette kan kanskje ha en sammenheng med at tabu omkring dette har avtatt i de 
siste generasjonene. Selvmord er fremdeles tabubelagt, men siden gravferdskonsulenter 
opplever selvmord langt oftere enn "mannen i gata", kan det tenkes at de er bedre i stand 
til å prate om det, også ovenfor barn. Under intervjuet ble alle bedt om å gjøre seg noen 
tanker rundt hva de ville sagt om en enke eller enkemann etter selvmord, eller en forelder 
etter et eldre søskens selvmord, hadde spurt dem om hva skal sies til barnet på 5 år. Ingen 
kunne huske å ha vært i en slik situasjon, men flere nevnte at de følte spørsmålet var 
relevant med tanke på at det kan jo hende at de kommer i en slik situasjon. 

"Begynner å komme borti et område (åpenhet om selvmord ovenfor barn, red. anm) som 
er litt utenfor jobben vår, men som det er veldig lett å komme borti... og det har jeg gjort 
flere gang, både når det gjelder selvmord og andre dødsfall; at det finnes hjelp å få, at 
det finnes folk som har vært igjennom akkurat det samme som deg, og at det går an å 
søke hjelp hos sånne plasser" 
Informant 3 

Her peker informanten på hvor kort veien er fra de praktiske gjøremålene, som i 
utgangspunktet er gravferdskonsulenters arbeidsoppgaver, til situasjoner hvor pårørende 
ber om støtte til å takle mer psykologisk relaterte utfordringer. Det er tydeligvis ikke 
uvanlig at informanten befinner seg i slike situasjoner, og han inntar da en støttende roller 
hvor han henviser til at vedkommende ikke er alene her i verden. Dette er en av 
hovedfunksjonene til organisasjonen LEVE, som er skal være en organisasjon for 
mennesker som har opplevd a bli etterlatt i selvmord (www.leve.no) . A fremheve at andre 
har opplevd det samme gjør det nok lettere å introdusere et forslag om å søke hjelp, og 

det normaliserer i tillegg det steget det er å søke profesjonell hjelp. Samtidig er det kun 
en opplysning om at hjelpeapparatet finnes, uten at det blir påtrengende siden 
informanten velger ordene "går an" fremfor "bør". Denne informanten hadde på forhånd 
sagt mye om åpenhet omkring selvmord ovenfor barn, og han så på det å henvise de 
etterlatte videre som en siste utveg etter samtaler; 

"Jeg er nå av den oppfatningen at jeg synes de skal fortelle det ja. Synes det vil være rart 
hvis de ikke forteller det. Jeg tror jeg ville ha lagt det til på en måte da, finne på ting for 
og i mot, for å fortelle det og for ikke å fortelle det. Men jeg tror nok jeg ville ha vært litt 
ledende i den retningen å fortelle det, men kanskje på en litt mildere måte. Tror jeg ville 
ha prøvd å ikke gi et klart svar med en gang, og heller pratet litt om det. Jeg ville sagt 
hva jeg synes om det, og spurt hun hva hun synes om det, hvis det er en enke som sitter 
igjen. Ut ifra det jeg tror og mener så hadde jeg ville vært åpen om det... jeg ville ha 
oppfordret henne til å være mest mulig åpen. Jeg ville ha snakket ut ifra det jeg tror og 
mener selv. Være helt på samme nivå som henne og bare prate om det. Men jeg hadde 
nok kanskje, hvis det hadde blitt en lang samtale ut av det, og jeg føler at jeg ikke 
kommer noe lenger, så hadde jeg villet henvise henne videre ". 
Informant 3 

Om vi ser på hva denne informanten har lagt vekt på i andre utsagn på andre områder, 
hadde han et sterkt fokus på å hjelpe de etterlatte videre. Det synes også her i hans måte å 
gripe situasjonen an på; han er ikke redd for å bruke seg selv og dra frem egne meninger i 
samtalen med de etterlatte. Denne informanten trengte ikke lang betenkningstid på 
spørsmål om åpenhet ovenfor barn, og virket trygg på hva han syntes var det riktige å 
gjøre. A skjule sannheten sees som "rart", men det blir lagt vekt på å komme frem til at 
åpenhet er viktig gjennom en likeverdig samtale. Dette sikrer at temaet blir grundig 
gjennomgått i dialog, og at gravferdskonsulenten på samme tid får forsikret seg om at de 
etterlatte kjenner seg kompetente nok til å takle dette videre selv. Det ansvaret han tar for 
de menneskene han treffer i jobb sammenheng, og den tryggheten han føler på egne 
meninger og at han kan gjøre noe for de etterlatte, kommer meget godt frem i den siste 
setningen. Her viser informanten at han ikke nødvendigvis følger de etterlattes meninger 

uten videre (om de sier de vil skjule sannheten), men at han evner å ha hva han vurderer å 
være til det beste for dem i bakhodet, og anbefale dem å søke annen hjelp. 

En annen informant som fulgte opp åpenheten om døden også i forbindelse med 
selvmord, var han som avsluttet det siste sitatet i forrige kapittel med; "det er de voksnes 
oppførsel som teller for barna" (informant 7). Inntrykket gjennom intervjuet med denne 
informanten var lignende som ved forrige nevnte informant (informant 3); de opplevdes 
begge som trygge på egne meninger og hva de ville rådet de etterlatte til å gjøre. 
Informant 7 henviste til det han hadde sagt om åpenhet om døden ovenfor barn; 

"Der har jeg samme råd som vanlig, egentlig, at man skal være åpen om det... Det er 
bare å sette seg ned med ungen og fortelle hva som har skjedd på en ordentlig måte. Ikke 
noe store dikkedarer eller lange utgreiinger eller en lang introduksjon... fortelle hva som 
har skjedd tilpasset situasjonen. Man trenger ikke å være detaljert -unger trenger bare å 
bli fortalt litt av det som skjer. Så kan man heller fylle på etter hvert. Hvis en unge er fem 
år når det skjer, så får han høre litt, så kommer han når han er åtte år og har begynt å 
tenke litt: "Du, mamma, hvordan var det egentlig med han pappa ? ". Da går det an å si 
litt mer. Når han er ti år har han tenkt mer, fått erfaring og hørt fra andre, sant, da 
kommer han kanskje på nytt: "Du, mamma.. ". Så kan man bygge på litt der og. Da lyver 
man ikke for ungen, det syns jeg er veldig viktig. Unger husker, selv om man tror at de 
ikke gjør det. (Spørsmål: Har du noe som taler imot åpenhet?) Nei, jeg har ikke det". 
Informant 7 

Gjennom dette utsagnet utvises en forståelse for barns kognitive forutsetninger, og 
hvordan behovet for ny informasjon oppstår etter hvert som barna blir eldre. Barna må 
først få ærlig, konkret informasjon tilpasset hvor mye de har kapasitet til å ta inn over 
seg. At informasjon må tilpasses barns evne til å forstå trekkes ofte frem i litteratur som 
omhandler barn og sorg: en må være forsiktig så man ikke øker deres forvirring samtidig 
som man besvarer deres spørsmål slik at det ikke gir rom for fantasier (Dyregrov, A. 
2004, Raundalen 2000). Når de så har lært og erfart mer, er døren allerede åpnet for at de 
kan komme tilbake og spørre mer når de går gjennom nye utviklingsstadium. Barn går 

gjennom nye faser av sorg etter hvert som de blir eldre, og informanten viser en forståelse 
for at det er viktig at de da får komme tilbake og spørre om nye ting ved behov. Mitchell 
m.fl. (2006) beskriver i en artikkel, som omhandler hvordan man bør møte 
selvmordsetterlatte barn, at barn finner nye måter å møte sorgen på etter hvert som de blir 
eldre og at de derfor går gjennom irregulære stadium av sorg. Dette medfører at de kan 
komme til å behøv ny informasjon etter langt tid når de trår inn i nye utviklingsstadium 
(Mitchell m.fl. 2006). I den siste delen av utdraget ble det skutt inn et paradoksalt 
spørsmål, siden informanten var så trygg på at åpenhet er den rette veien å gå,. Ingen av 
de typiske innvendingene mot å fortelle sannheten blir nevnt, hvilket vitner om at 
informanten mener ingenting kan oppveie for verdien av det å fortelle sannheten på 
barnets premisser. 

En tanke mange har om åpenhet omkring selvmord ovenfor barn er at man bør vente til 
barnet blir eldre og kan forstå mer (Raundalen 2000), og denne tanken var det flere av 
informantene som var inne på. 

"Jeg tror... (nøler). En 5 -åring vet jeg ikke om jeg ville ha fortalt det til, en 15 -åring tror 
jeg at jeg ville ha fortalt det til. Det er ikke så enkelt, en må vel vurdere det i forhold til 
alder tror jeg. Vet ikke om en 5-åring er i stand til å ta inn det at mamma eller pappa har 
tatt sitt eget liv altså... Det å være ærlig... på et eller annet tidspunkt vil de få vite det, og 
da er det bedre at en selv har fortalt det, forklart litt, og snakket med de om det, så de 
ikke skal få høre det av andre. Går ungene på skolen så er det mye lettere at de får høre 
det av større unger, så jeg ville kanskje ha gjort et skille på det der... ". 
Informant 1 

Her ser vi at dette er et tema informanten ikke har klare meninger om, og det blir 
vanskelig å komme frem til et konkret svar. På holdninger omkring det å ta selvmord, 
svarte informanten at han synes det er en helt uforståelig handling, og dette gjenspeiles 
her. Denne informanten sa om små barn at de er forstandige og at man må prate med 
dem, men om en handling er uforståelig for en selv, kan det bli meget vanskelig å vurdere 
når et barn kan forstå. Barnets informasjonsbehov vurderes utifra ytre omstendigheter i 

det at utenforstående kan komme til å lekke opplysninger. På spørsmål om ved hvilken 
alder man bør fortelle sannheten begynte informanten å vurdere frem og tilbake; 

"Egentlig fra 10 år og oppover, men jeg innser det at muligens... Det er min umiddelbare 
tanke, men så tenker jeg at unger helt ned i 6års alderen går på skolen og de kan kanskje 
oppleve det at de får høre det... Så lenge de går i skolen så bør de nesten få vite det, men 
egentlig så føler jeg det er tidlig. (Spørsmål: Hvorfor vil du ikke fortelle det til de under 
10 år?) Vet ikke om de hadde forstått det. På et eller annet tidspunkt hadde de vel fått 
visst det likevel, så det er kanskje dumt å vente også. Bør ikke vente til de er for store i 
hvert fall, for da kan det jo være at de føler seg lurt og sviktet. En annen ting er at hvis 
man ikke forteller det med en gang, så må du rippe opp i det på nytt. Men er de veldig 
små, 3-4 år, så forteller du det igjen noen år etterpå, da har det jo gått en stund, ikke 
sikkert de har så sterke minner da, jeg vet ikke... " 
Informant 1 

Her ser vi at informanten har vanskelig for å komme frem til et konkret svar, og at han 
veier grunner for og imot å være ærlig. I forhold til åpenhet om døden ovenfor barn 
snakket denne informanten om at barn vil holde ting for seg selv når de ser at de voksne 
har det vanskelig, men dette trekkes ikke inn her. Spørsmålet var rettet mot om den ene 
forelderen tok selvmord, og da vil barnets familiesystem forandres raskt. Det kan virke 
som om informanten antar at sorg hos barn som mister en forelder avtar over tid, på 
samme måten som når de mister en mer distant person. Informanten avslutter utsagnet 
med å uttrykke sin egen usikkerhet omkring dette temaet, og det ser ut til at dette er noe 
han ikke har tenkt igjennom tidligere. Han sa først at ved 10 års alder tror han barn 
begynner å bli kapable til å ta inn over seg sannheten, men er bekymret for at om barn 
ikke får høre det av nære omsorgspersoner, så vil det komme frem fra andre i 
omgivelsene. En annen informant nølte også en god del på dette spørsmålet før han kom 
frem til at en burde vente til barnet kan forstå bedre: 

"Det der var ikke enkelt (nøler). Fryktelig vanskelig spørsmål synes jeg (nøler). Eh, jeg 
vet ikke for å være ærlig... Selvmord blir en litt anna greie enn vanlig dødsfall da, en litt 

annen situasjon, litt mer påpasselig med hva du sier tror jeg... tror jeg ville ha utelukket 
den selvmordsbiten i første omgang i hvert fall... tror jeg... Ville ikke ha utbrodert det så 
veldig mye egentlig, bare forklart det som om det var et vanlig dødsfall. Tror ikke en 5- 
åring ville ha skjønt det uansett" 
Informant 2 

På videre spørsmål om hvor grensen går aldersmessig, sier informanten dette: 

"De hadde jo helt sikkert fått vite det en eller annen gang uansett, ville ha ventet til jeg 
hadde følt at ungen ville ha forstått hva som hadde skjedd ved å forklare det. Hadde ikke 
ville ventet til ungen var 20. Tror det er dumt å si noe til en liten unge som ikke vet helt 
hva ting erfar noen ting, også går den ungen å lager sine egne teorier om ting og 
grubler og ikke sier noe om det, det kan være verre. Da tror jeg det er bedre å vente til 
han hadde kunnet forstå hva som har skjedd. En eller annen gang mellom 5 og 10 burde 
en si det, men det er individuelt fra unge til unge. " 
Informant 2 

Om vi ser disse to utsagnene under ett, ser vi at informanten er meget usikker på hvordan 
han skal angripe en situasjon som denne. Han havner så på at barnet må ha en viss evne 
til å forstå, men er ikke helt sikker på når barnet oppnår en slik forståelsesevne. Han sier 
også at små barn generelt har vanskelig for å forstå døden, og at et barn på 5 år uansett vil 
ha vanskelig for å begripe det som skjer. En studie gjort på selvmordsetterlatte barn viste 
at de som vanligvis ble fortalt sannheten hadde en gjennomsnittsalder på 10 år, mens de 
som fikk en annen forklaring hadde en gjennomsnittsalder på 8 år (Shepherd & 
Barraclough 1976), og det kan virke som om informanten følger omtrent det samme 
mønsteret som funnene i dette studiet. I utsagnet blir barns fantasi blir vektlagt, og 
informanten antar at hos små barn vil sannheten skape mer uhåndterlige bilder enn en 
fordekt historie. Informanten sier at han ikke ville "utbrodert" en løgn, men bare sagt at 
det var et vanlig dødsfall uten å gi mange detaljer. Det virker som om informanten antar 
at et barn vil skape seg mindre fantasier om han får en kort forklaring om et vanlig 
dødsfall, fremfor en mer detaljert historie om sannheten. Her blir det altså sett på som at 

det er selve typen dødsfall som skaper fantasier, og ikke mangel på informasjon og 
åpenhet fra andre. Det er en ganske vanlig oppfatning at barn ikke vil kunne forstå, men 
det som dessverre skjer er at de overlates til en angstskapende uvitenhet (Runvik 2003), 
og dess mindre de vet, dess lettere har de for å fylle tomrommet med fantasier (Anneberg 
2002, Dyregrov 2000). Informanten antar at barn helt sikkert vil få vite sannheten i løpet 
av livet -men dette trenger ikke å være en selvfølge. En annen informant mente 
sannheten burde holdes skjult for alltid om dette er mulig: 

"Nei, 4-5-6 år det er... blir for mange tanker synes jeg, hvis de ikke har opplevd det da. 
Men det er jo å prakke det på dem å si at det skjedde -det føler jeg ikke har noen 
hensikt... Jeg mener bestemt at jeg har lest at en sånn i førpuberteten danner seg bilder 
og drømmer, og får mareritt om hva det der gikk ut på. " 

Spørsmål: "Hvis du hadde vært helt sikker på at barnet ikke hadde fått visst det av noen, 
ved hvilken alder ville du ha fortalt det da? Om f. eks. en far er i en frontkollisjon og det 
er lagt igjen et brev til mor, og mor er den eneste som vet det?" 
"Aldri. Da vet du at faren din omkom i en trafikkulykke. " 
Informant 4 

Her ser vi at sannheten blir sett på som en stor belastning, hvilket for så vidt stemmer ved 
selvmord. Om mulig bør man skjerme barnet for alltid for denne belastningen, og å 
fortelle sannheten blir å "prakke" på dem informasjon. Dette bunner i ønsket om at 
barnet ikke skal måtte streve med ettervirkninger som mareritt, og som med informant 2 
kommer det en antagelse om at det er selve metoden og ikke mangelen på 
kommunikasjon som gir negative følger. Informanten tar ikke inn i beregningen hvilke 
krav man setter til barnets omsorgspersoner (i dette tilfellet mor) som skal holde det 
skjult for alltid. Denne informanten sa tidligere at han ikke hadde spesifikke holdninger 
omkring selvmord, og ved dødsannonser nevnte han at mange familier ser på det som en 
fallitterklæring. At informanten her sier at det bør holdes skjult, antyder at han har 
holdninger til åpenhet omkring selvmord: det bør ikke bli snakket åpent om det fordi barn 
vil rammes av ettervirkninger. Om man tenker på hva man kommuniserer ved å holde 

tilbake informasjon, vil det være å understreke tabuer og skape fordommer (Runvik 
2003). En annen som ville verne barna fra ettervirkninger var denne informanten: 

"Man vil jo beskytte litt, men samtidig være ærlig. Jeg tror nok at jeg personlig ville vært 
veldig forsiktig med å komme inn på det med selvmord.. Jeg ville nok ikke bløffa, men 
sagt noe rundt at de ble plutselig syke ". 

Spørsmål: "Ville du sagt at de døde av sykdom, eller? Skjønte ikke helt... " 

"Det er ikke løgn det, da, i en sånn sak. Det er en jo en sykdom man dør av, om ikke 

direkte så indirekte, (nøler, stille) Jeg kommer ikke på noe annet... Nei, vi må bruke et 

begrep om sykdom. Ethvert selvmord er jo en form for sinnssykdom" 

Informant 6 

Her kommer informanten med en mening han ikke har nevnt tidligere på spørsmål om 
holdninger, nemlig at selvmord skjer som en følge av psykisk sykdom. Han antar at slik 
er det ved alle selvmord, og at for å lette på barns sorg bør man forklare det slik for dem. 
En slik "ansvarsfraskrivelse" av den avdødes handling ved å si at sykdom var grunnen, 
virker å skulle være en faktor som gjør det lettere for alle de etterlatte, også voksne, å 
håndtere et selvmord. Muller (1997) understreker at man skal være nøye med å forklare 
utifra vedkommendes tankeprosesser, slik at ikke hele mennesket sykeliggjøres. Vigdis 
Songe-Møller (2004) skriver også om hvordan psykisk sykdom gjerne blir en 
forklaringsmodell, og hun mener at personer som begår selvmord uten å være psykisk syk 
blir et ekstra tabubelagt tema, fordi dette blir mer uforståelig. I utsagnet er det uklart om 
informanten ville nevnt det konkrete ordet selvmord ovenfor et barn, og om barnet hadde 
spurt direkte om hvordan en person døde kunne det blitt mer utfordrende. Under 
intervjuet dreier samtalen også inn på ulike selvmordsmåter: 

"Jeg råder til åpenhet rundt det og vil bruke sykdomsmodellen. Det kan jo være altfor 
dramatisk å fortelle et barn at bestefar henger fra taket, da er det nesten lettere å si at 
han ramla på sjøen og drukna, hvis det er det som er årsaken.. Og det er det jo ofte. 
(pause) Skudd er også vanskelige... " 
Informant 6 

I forrige utsagn sa informanten at han ikke ville ha løyet ovenfor et barn, men her blir 
dette noe mer usikkert. Ved drukningsselvmord virker det som om han heller ville sagt a 
det var et uhell, mens at man får et forklaring sproblem ved de mer utvetydige dødsfallene 
som skyting og henging. Mitchell m.fl. (2006) understreker at urealistisk 
kommunikasjon, selv om den kan ha gode intensjoner, kan være skadelig for barnet. 
Her ser vi også at informanten antydet at presten gir råd først, selv om han senere i 
intervjuet sier at prester ofte ber han om tips når de skal gjennomføre sorgsamtaler etter 
selvmord, siden han allerede har vært i kontakt med pårørende. Uttalelsene som er sitert 
her kom etter mange ulike spørsmål omkring samme tema, og opplevelsen av intervjuet 
med denne informanten var at han ikke var like villig til å besvare spørsmål han ikke 
hadde klare svar på. Derfor ble det ikke gått i nærmere detaljer for å avklare 
ambivalensen i svarmaterialet. Jeg velger å tolke det dit hen at løgn ikke oppleves som 
moralsk riktig, og at han på den ene siden ikke ønsker å lyve, mens på den annen side vil 
han skjerme barnet i størst mulig grad, og at det ble vanskelig å forene disse to til en 
logisk, sammenhengende forklaring. Dette med å forklare voldsomme dødsfall ovenfor 
barn var en vanskelig problemstilling. Mange snakket om å tilpasse informasjonen til 
barnet og ikke være detaljerte, som i dette utsagnet: 

"Jeg føler at det er riktig å fortelle sannheten uten å fortelle alt. Man kan jo si at hvis 
noen har brukt tau, så trenger man ikke komme med noen detaljer den veien 
nødvendigvis... Men man må tenke seg godt om i en sånn situasjon, ja. Og da kan det 
hende de spør... Det verste er å komme med feil ovenfor ungen, men.. Men ikke komme 
med detaljer. Ikke sånn "han gjorde sånn og sånn og sånn", nei... Men det er sjelden at 
åpenhet og ærlighet skader" 
Informant 5 

Denne informanten påpekte tidligere at når barn er med og deltar ved syning og 
begravelser har de ubegrenset med spørsmål til foreldrene sine. Han hadde også en 
forståelse av at en atmosfære av tilbakeholdenhet vil påvirke barna og gjøre dem usikre. 
Her fremhever informanten at åpenhet og ærlighet nesten alltid er fordelaktig, men han 
virker noe usikker på om ærlighet omkring selvmordsmetode gagner barnet. Han påpeker 

imidlertid at det viktigste er å svare barna og ikke gi feil opplysninger, men at de voksne 
behøver ikke å utdype mer enn nødvendig. Denne informanten nevnte også tidligere at 
det verste er om man forsøker å skjule ting, da unger er veldig vare på omgivelsene sine. 
Det ser ut til at det å være åpen om selvmord ovenfor barn føles riktig, men at når det 
gjelder å besvare spørsmål omkring metode blir det mer komplisert. Mange informanter 
fremhevet hvor viktig det var å ordlegge seg forsiktig ovenfor barna, ikke være for 
direkte i forklaringene og tilpasse det til deres nivå, hvilket er i tråd med fagfolks 
anbefalinger om å kommunisere utifra barnets evne til å forstå (Shepherd & Barraclough 
1976, Dyregrov, A. 2000, Raundalen 2000, Mitchell m.fl. 2006). 



6.6 HVA SA DE ANDRE? 



Før det i neste avsnitt gies en mer samlet oversikt over hva alle informantene sett under 
ett svarte, vil det her gies noen eksempler på hva informantene trodde om hverandre når 
det gjaldt åpenhet om selvmord ovenfor barn. Dette ble tatt opp for å undersøke nærmere 
hvorvidt de antok at alle gravferdskonsulenter har den samme forståelsen av dette temaet, 
og om det var et tema de mente at alle yrkeskolleger burde ha like meninger om. Etter 
mange år med selvmordsforebyggende arbeid, blant annet i form av tverrfaglige kurs 
(Skogen 2006), ble det viktig for meg å se på om gravferdskonsulentene som yrkesgruppe 
hadde inntrykket av en felles holdning til dette temaet. For de som hadde lengre erfaring 
ble det også spurt om de hadde opplevd forskjellige holdninger blant prester. Her kom det 
frem at de fleste antok at andre kunne ha helt forskjellige meninger enn dem selv, og at 
det ikke eksisterer en gjennomgående holdning som går igjen hos alle 
gravferdskonsulenter. En informant ordla seg på denne måten: 

"Vi er jo forskjellig i hovedtrekk, og sånn er vi i jobben for de pårørende og. Vi ønsker å 
legge mest mulig til rette for de, men også gi de det frie valg" 
Informant 4 



Her trekkes det frem hvor avgjørende personlige egenskaper er i yrket som 
gravferdskonsulent, og da spesielt i kontakten med de pårørende. Informanten vektlegger 

rollen som tilrettelegger fremfor det å være en rådgiver. En annen informant valgte på 
dette spørsmålet å fremheve at han gjerne trekker inn egne meninger i arbeidet med de 
pårørende: 

"Ja, ser ikke bort ifra det (at andre mener noe annet, red. anm), men jeg føler at jeg er 
delvis i vater da for å si det sånn, at jeg ikke sier for mye, heller ikke for lite, men jeg er 
ikke redd for å si meningen min. Men selvfølgelig, det finnes sikkert andre som mener noe 
helt annet" 
Informant 3 

Informanten utviser her en tro på seg selv som yrkesutøver; han er trygg på at han 
gjennom personlig væremåte og åpenhet om egne meninger kan hjelpe de pårørende. At 
andre mener noe annet enn ham selv sees som en selvfølge, men det fremheves at 
hvordan han griper situasjonen an på er en måte han føler er i tråd med fagfolks 
anbefalinger. Denne informanten beskriver også ulike erfaringer med prester: 

"Det er ei yrkesgruppe som har mange meninger og holdninger rundt det (åpenhet om 
selvmord, red. anm)... Ikke at jeg skal begynne å gå inn på det, men en prest i 25-åra og 
en i 60-åra kan ha litt forskjellig meninger". 
Informant 3 

Her indikerer informanten at han i sitt arbeid har møtt ulike holdninger blant prester, og 
at han opplever at disse forskjellene delvis kan tilskrives generasjonsforskjeller. Det 
virker derimot som om dette er noe han ikke vil gå i nærmere detalj på. En annen 
informant trakk frem hvordan tidene har endret seg: 

"Altså i dag så gravlegges de også inne på kirkegården. I dag så er prestene flink i all 
hovedsak til å ta seg av pårørende " 
Informant 4 

Her snakker informanten om en endring som er skjedd i Norge med tanke på de som tar 
selvmord: før i tiden ble de gravlagt utenfor kirkegården. Langt tilbake i tid ble de 
gravlagt i skogen, før det ble vanlig å begrave dem utenfor kirkegårdsgjerdet. Utsagnet 
gjenspeiler at prestenes innstilling ovenfor selvmordsetterlatte endrer seg i takt med 
tradisjoner, og at informanten mener prestene i dag generelt kan hjelpe alle pårørende. 

6.7 GENERELLE TENDENSER 

Dette avsnittet vil gi en samlet tilnærming til svarmaterialet, for å skape et oversiktsbilde 
over generelle tendenser. Gjennom åtte intervjuer ble informantenes svar meget varierte, 
men de samme meningene gikk igjen hos flere. I denne oppsummeringen fordeles 
svarmaterialet i grupper, og i tillegg vil det sies litt om variasjonen innad i hver enkelt 
gruppe. 

* Tre informanter mente full åpenhet var mest fordelaktig. 

I denne oppgaven betegnes disse som informant 3, informant 5 og informant 7. 

Innad i denne gruppen var det to informanter som mente full åpenhet var viktig for at 
barn også må inkluderes, og de så ingen store utfordringer i å skulle være ærlige med 
barna. Den ene, informant 3, betegnet det som "rart" om det ikke ble fortalt, og den 
andre, informant 7, så på det som helt naturlig å være åpen om selvmord på samme måte 
som man er åpen om andre typer dødsfall. Opplevelsen i intervjuet med disse to 
informantene var at de nølte mindre og virket mer trygge på egne meninger om dette 
temaet. 

Den andre informanten som inkluderes i denne gruppen er informant 5, som mente 
åpenhet er viktig for at barn er "vare", og de vil merke at noe ikke stemmer om man 
skjuler sannheten. I motsetning til de to andre i denne gruppen, er dette en annen 
motivasjon for å være ærlig, grunnet i en tanke om at man må være åpen for at barn 
intuitivt vil føle at de blir holdt utenfor og bli usikre. 

* Tre informanter mente at å vente til barnet kan forstå mer var mest fordelaktig. 
I denne oppgaven betegnes disse som informant 1, informant 2 og informant 8. 

A tilpasse informasjonen utifra barnets alder ble nevnt i samtlige intervju, men a holde 
tilbake sannheten og vente til barn blir eldre var det 3 informanter som antok var det 
beste. På spørsmål om hvilken alder man burde vente til var det vanskelig å få noe tydelig 
svar, og ingen hadde klare formeninger om dette. Alle pekte på at dette er individuelt og 
avhengig av barnets modenhet, og svarene var til dels unnvikende. Etter gjentatte 
oppfølgingsspørsmål havnet de alle på en antagelse om at barn rundt 10 år er kapable til å 
forstå mer, og at det kan være et passende tidspunkt for å fortelle mer. 

* En informant mente at å skjule sannheten var mest fordelaktig. 
I denne oppgaven betegnes denne som informant 4. 

Denne informanten var først inne på å vente til barnet ble eldre, med utgangspunktet at de 
vil få vite det fra noen uansett før eller siden. Om derimot det ble lagt inn en mulighet for 
at det kun er barnets forelder som vet at det var selvmord, og det hadde vært mulig å 
skjule det for alltid, så svarte informanten raskt og bastant at barnet aldri burde fått vite 
det. 

* En informant mente at å si at avdøde plutselig ble syk var mest fordelaktig. 
I denne oppgaven betegnes denne som informant 6. 

Informanten som ville forklare utifra sykdomsmodellen brukte veldig lang tid og ville 
helst ikke besvare spørsmålet. Det var noe usikkert om han virkelig ville fått frem 
sannheten ovenfor barnet, da han først sa at han ikke ville lyve og at full åpenhet er 
viktig, men etterpå at han ville forsøkt å unngå temaet selvmord. Det virket også som om 
han ville fordekke motivet, da han sa at ved drukning kan man si at avdøde "ramla på 
sjøen og drukna". På spørsmål om man burde skjule sannheten for alltid var han klar på 
at det ville han ikke gjort under noen omstendigheter. 

I samtlige intervju var informantene opptatt av å ikke tvinge egne meninger eller 
holdninger på de pårørende. Dette ble tatt opp oftere omkring tema de fleste var mer 
usikre på, som åpenhet omkring selvmord ovenfor barn. Et generelt inntrykk er derfor at 
når informantene føler seg mer sikre på egne meninger, tør de oftere å gi råd spontant, 
eksempelvis ved å foreslå at barn kan være til stede ved konferanser i hjemmet (dette ble 
dratt frem som eksempel av flere konsulenter). Ved spørsmål om åpenhet omkring 
selvmord ble det mer en holdning om at man kunne gå i dialog med de pårørende om de 
skulle etterspørre råd. Et spørsmål jeg som intervjuer og analysand har spurt meg i 
ettertid, er om informantene er like oppfordrende vedrørende det å la barn delta i 
konferanser i hjemmet når de står ovenfor plutselige dødsfall, og da spesielt ved selvmord 
(her kommer selvfølgelig også hensynet til om de voksne omsorgspersonene er i sjokk til 
å spille inn). 



6.8 GENERASJONSFORSKJELLER 



Av hensyn til gjenkjennelsespotensialet er informasjon om alder og yrkeserfaring meget 
begrenset (for nærmere begrunnelse: se metodekapittel om etiske refleksjoner). 
Informantene ble derfor delt inn i to grupper: den yngre og den eldre halvdelen av 
utvalget. Jeg ønsker her å si noe om resultatene meget generelt, siden et av målene med 
studien var å se om mønster trådte frem med henhold til generasjonsforskjeller i 
svarmaterialet. 



Siden vi alle blir preget av samfunnstiden vi vokser opp i, og tabu omkring selvmord har 
endret seg gjennom tidene (Jamison 2000), var en utgangsteori at hovedtendensene i 
materialet ville avhenge av alderen på informantene. Denne antagelsen ble bekreftet. De 
to informantene som utviste trygghet på at ærlighet og åpenhet er den riktige 
tilnærmingen befant seg i den yngre delen av utvalget. De to informantene som ville 
skjule sannheten eller bruke en forklaring om sinnssykdom var begge i den eldre delen av 
utvalget. 

Da begravelsesbyrå er, som tidligere nevnt, familiebedrifter hvor mange arbeider hele sitt 
liv, er alder og antall år erfaring i yrket en størrelse man ofte ikke behøver og skille på. I 
dette utvalget hadde hele fire av informantene bakgrunn fra andre yrker. Gjennom 
analysen av svarene, kom det frem at forskjellene i svarmaterialet varierte med alder 
fremfor med antall år erfaring, og de eldre var gjennomsnittlig mer konservative. Dette 
velger jeg å tolke som at man blir mer preget av tiden man vokser opp i, fremfor at man 
blir gradvis endret av å få flere erfaringer med døden gjennom yrkeslivet. 
Gravferdskonsulentene vil også antakeligvis påvirkes av andre yrkesgrupper, 
eksempelvis prester, som igjen blir preget av holdninger i samfunnet og egen 
utdanningsbakgrunn. 

7 DISKUSJON 



Denne delen vil først ta for seg svakheter ved metoden, og egne refleksjoner omkring 
hvorvidt dette har påvirket studien. Videre vil det sees på hvor relevant denne studien er 
med tanke på gravferdskonsulenters arbeid, og til slutt vil jeg se på deres holdninger 
oppimot eksisterende forskning. 

7.1 METODEKRITIKK 

7.1.1 Semi-strukturerte intervju og transkriberingsprosessen 

Når man skal studere et fenomen gjennom kvalitative forskningsmetoder, kan man 
benytte ulike metoder, som f.eks. observasjon i feltarbeid, fokusgrupper, eller som i 
denne studien; semi-strukturerte intervju. Å undersøke dette tema gjennom feltarbeid er 
tilnærmet umulig, da selvmords saker (heldigvis) ikke er høyfrekvente, og informantenes 
personlige holdninger ikke vil trå klart frem i konferanser med pårørende. I en 
fokusgruppe vil jeg tro at informantene ville blitt påvirket av hverandre, og unikheten i 
den enkeltes svar ville minsket. Sånn sett mener jeg semi-strukturerte intervju vil være 
den mest fordelaktige teknikken for å undersøke dette emnet, og i tillegg er dette et 
uutforsket område. 

Silverman (1985) påpeker at om situasjonene man omhandler i et forskningsintervju er 
fiktive fremfor virkelige hendelser, så vil reliabiliteten synke, og dette var tilfellet i 
samtlige intervju. Informantene kom under intervjuene med mange eksempler fra 
yrkeslivet, og enkelte husket saker hvor barn var blant de selvmordsetterlatte. Derimot 
kunne ingen huske å ha blitt spurt til råds om åpenhet omkring selvmord ovenfor barn, 
hvilket svekker resultatet. Alle måtte settes inn i en fiktiv situasjon, og de fleste gav 
konkrete svar først etter oppfølgingsspørsmål. Jeg mener likevel at studien har fått frem 
hva informantenes holdninger omkring temaet er, hvilket var hovedformålet med studien, 
da alle informantene har avholdt mange konferanser og hadde klare meninger om barn 
som etterlatte ved andre typer dødsfall. 

Etter å ha mottatt tilbud om forskningsassistenter valgte jeg å delegere bort oppgaven 
med å transkribere til to psykologistudenter. Begge assistentene hadde gjennomført kurs i 
kvalitativ forskningsmetodikk, og sammen diskuterte vi hvordan de skulle markere ulike 
paralinguistiske signal. I begynnelsen av analyseprosessen fikk jeg en anelse om at jeg 
ville kjent stoffet enda bedre om jeg hadde valgt å gjøre transkriberingen selv. Dette 
kompenserte jeg for ved å lese intervjuene grundig flere ganger samtidig som jeg gjorde 
meg en god del notater, og i tillegg hørte jeg små sekvenser av båndene i ettertid. Å ikke 
gjøre transkriberingen selv kan nok gjøre at man mister noe av nærheten til materialet, 
men jeg mener å ha tatt nødvendige grep i ettertid for å kompensere for dette. 

7.1.2 Sammenligningsgrunnlag over intervjuene 

Da semi-strukturerte intervju ikke inneholder de eksakt samme spørsmålene i hvert enkelt 
intervju, blir sammenligningsgrunnlaget ved denne typen kvalitativ forskning noe mindre 
enn ved kvantitativ forskning (som eksempelvis spørreskjema). I denne undersøkelsen 
fikk alle informantene den samme fiktive scenen presentert, så jeg mener utifra dette at 
sammenligningsgrunnlaget ble godt, og at man kan se på materialet samlet, som det ble 
gjort i resultatdelen. Som intervjuer vil det også være umulig å forholde seg likt til alle 
informanter med tanke på nonverbal kommunikasjon, slik at deres kroppsspråk naturlig 
nok vil påvirkes av intervjuers kroppsspråk. Akkurat som deres kroppsspråk er noe jeg 
tok hensyn til, vil tilsvarende mitt kroppsspråk være en informasjonskilde for 
informantene. Å forsøke å holde betingelsene mest mulig like mellom intervjuene vil jeg 
anta påvirker det kvalitative samspillet i dialogen slik at det vil miste noe av sin verdi. 

7.1.3 Effekten av sosial ønskelighet 

I dette studiet er det rimelig å anta at informantene gjerne ville fremstå i et best mulig lys, 
slik det ofte er innen psykologisk forskning. Dette kalles effekten av sosial ønskelighet, et 
begrep som inneholder to komponenter. Informanten vil mer eller mindre bevisst svare 
det han tror er mest ønskelig ovenfor intervjuer, og i tillegg vil en selv ubevisste ønske å 
inneha personlighetstrekk og holdninger man anser som positive og sosialt akseptable 
(Edwards 1953, Paulhus 1984). Informantene ble på forhånd opplyst om at intervjuet 
skulle omhandle åpenhet om selvmord, og noen sa de hadde tenkt igjennom temaet før 

intervjuet. Ved å ikke opplyse om at det skulle handle mer spesifikt om åpenhet ovenfor 
barn, var intensjonen at informantene ikke skulle kunne utforske dette tema på forhånd. 
Da kunne de ikke danne seg meninger om hva fagfolk eller kolleger tenker rundt det, og 
på denne måten søkte jeg å redusere effekten av sosial ønskelighet, og heller finne frem 
til hva de spontant mente om dette. 

7.1.4 Spørsmålsformuleringer og oppfølgingsspørsmål 

På hvilken måte et spørsmål legges frem, og selve ordlyden i det, vil kunne påvirke svaret 
som gies. Dette er det vanskelig å kontrollere for, og jeg vil anta at enkelte av mine 
spørsmålsstillinger kunne vært stilt på andre måter (se appendiks: intervjuguide). Et 
eksempel er på temaet om andre kollegers meninger hvor spørsmålet var "Tror du andre 
gravferdskonsulenter kan ha en annen mening enn deg selv?", hvor det vil være rimelig å 
anta at en annen formulering, eksempelvis "Antar du at kollegene dine har omtrent de 
samme meningene som deg selv?" ville utløst litt andre svar. På hovedtemaet i studien, 
åpenhet omkring selvmord ovenfor barn, mener jeg derimot å ha fått redusert effekten av 
selve ordlyden, da det ble brukt en fiktiv scene som var den samme for alle informantene. 

I ettertid har det hendt seg at andre relevante spørsmål har kommet opp, spesielt under 
skriveprosessen. Etter å ha gått grundig igjennom og analysert intervjuene er det tre 
hovedspørsmål som jeg føler kunne gitt ennå mer informasjon: 
* Ved analysene fikk jeg et inntrykk av at hvordan man definerer sin jobb vil ha 
betydning for hvordan man vil gå inn og gi råd. Det er mulig at om jeg hadde bedt dem 
definere sin jobb med ord at jeg hadde sett ennå klarere sammenhenger i dette. Utifra 
svarene deres har jeg likevel fått et bilde på at definisjon av egen rolle kan ha en 
betydning i hvordan man velger å bistå de pårørende. Dette kom spesielt i skillet mellom 
informant 3, som understreket ansvaret han følte for å hjelpe de etterlatte til å komme 
videre, og informant 4, som fremhevet de etterlattes frie valg og at hans oppgave kun var 
å bistå dem. Informant 3 viste en større oppmerksomhet mot å henvise pårørende til 
hjelpende instanser og gi ledende råd, eksempelvis i forbindelse med utforming av 
dødsannonsen. 

* Ved de tre informantene som mente at å vente til barna blir eldre er mest fordelaktig, 
undrer jeg meg over hva de ville svart om scenarioet var en søskenflokk hvor ett av barna 
var i puberteten og ett i førskolealder. Skulle man da ha fortalt det kun til det eldste 
barnet? Eller ingen, eller kanskje begge? Evan Imber-Black omtaler i artikkelen "The 
power of secrets" et eksempel på hvordan det kan splitte en familie når søsken med ulik 
alder får ulike forklaringer ( www.psvchologytoday.com) , og jeg undres over hva disse tre 
informantene tenker rundt familier med flere barn. 

* Det siste, som jeg antar kunne vært et viktig spørsmål for å få mer klarhet i hva 
informantene egentlig mente, er en mangel på spørsmål omkring åpenhet om 
selvmordsmetode. Enkelte av informantene snakket om at de ville være milde i 
forklaringene ovenfor barn, men noen beskrev nesten omskrivninger av selvmord til 
ulykker. Ved å gå dypere inn i hva informantene hadde følt om å omtale 
selvmordsmetoder ovenfor barn antar jeg at materialet ville blitt mer reliabelt. Dette fordi 
flere nevnte at barn spør mye, og at om man skal være åpen om selvmord, vil det naturlig 
nok komme spørsmål om metode. Magne Raundalen skriver om hvordan man kan 
forklare selvmordsmetoder ovenfor barna for å unngå at de skaper seg bilder (Raundalen 
2000). Jeg vil anta at noen av de informantene som mente at åpenhet var det mest 
fordelaktige ville blitt noe mer usikre på spørsmål omkring åpenhet om 
selvmordsmetode, men dette er kun en antagelse fra min side. Jeg ser det som en svakhet 
at dette ikke ble tatt opp som et eget tilleggsspørsmål under intervjuene, siden det 
muligens kunne gitt mer ambivalente svar. 

7.1.5 Intervjuet som endringsmekanisme 

A bli intervjuet kan skape en innsikt som gjør at informantene underveis endrer sine 
beskrivelser av og meninger om et tema (Kvale 1997). Den bevisstheten som skapes 
gjennom å samtale om åpenhet omkring selvmord ovenfor barn kan være hittil uberørte 
holdninger hos informantene, siden ingen kunne huske å ha vært inne på dette før. I 
svarmaterialet var det hos flere informanter at man så et skille på åpenhet ovenfor barn 
omkring andre typer dødsfall enn selvmord, men at når spørsmålene kom inn på selvmord 
så ble åpenhet vanskeligere. Det kom kun en gang tydelig frem en mening sendring på 
temaet åpenhet omkring selvmord ovenfor barn, men flere av informantene var noe 

usikre og vurderte flere løsninger. Muligens ville man sett flere slike endringer om man 
også hadde gått inn på spørsmål om åpenhet omkring selvmordsmetode. At intervjuet 
først tok for seg åpenhet om døden ovenfor barn, også gikk videre til åpenhet om 
selvmord ovenfor barn er en oppbygning som kan ha skap kognitiv dissonans i de 
tilfellene hvor informantene snakket engasjert om åpenhet om døden, for så å bli usikre 
omkring åpenhet om selvmord. Teorien om kognitiv dissonans sier at motsetningsfylte 
kognisjoner blir en drivkraft til å tilegne seg eller finne opp nye tanker og holdninger, 
eller modifisere eksisterende holdninger for å redusere dissonansen (Festinger & 
Carlsmith 1959). Jeg vil anta at flere av informantene har fått andre holdninger i etterkant 
av intervjuene, da man som intervjuer påvirker det systemet man går inn i. Dette er ikke 
relevant for resultatene, men var et lite delmål med studien fra min side. 

7.2 RELEVANS 

Begravelsesbyrået legger til rette for de første stegene i sorgprosessen, og Lensing (2001) 
har fremhevet deres nøkkelrolle i å hjelpe de pårørende videre -akkurat som det ble 
fremhevet av flere av informantene i denne studien. Lensing (2001) beskrev også at siden 
begravelsesbyrået er en del av den begynnende sorgprosessen, føler enkelte kunder at 
dette er et trygt sted å komme tilbake til senere for å søke mer hjelp når byråets oppgaver 
teknisk sett er utført. 

Prosjektet "Omsorg ved brå uventet død" som ble gjennomført i 1997-2000 ved Senter 
for Krisepsykologi i Bergen (Dyregrov, K., Dyregrov, A. & Nordanger 1999) viste at 
kommunene selv ikke synes den hjelpen som ytes er tilfredsstillende. 70 % av Norges 
kommuner besvarte omfattende spørreskjema, og etterlatte deltok også for å representere 
den hjelpetrengende gruppen. Noe av det de etterlyste var tidlig og aktiv hjelp (at man 
ikke skal behøve å oppsøke hjelp selv). Jeg vil anta at når det offentlige hjelpeapparatet 
ikke er på plass vil behovene for å bearbeide sjokket komme sterkere frem ovenfor andre 
personer, som i denne studien gravferdskonsulentene. 

Alle informantene nevnte ulike roller utover det å planlegge syning og begravelse, 
eksempelvis det å skulle fungere som psykolog eller sjelesørger. Forskning har vist at 
selvmordsetterlatte vegrer seg for å oppsøke og benytte profesjonell assistanse på grunn 
av stigmatisering, og at de har vanskeligere for å snakke om sine opplevelser (Provini, 
Everett & Pfeffer 2000). Dette kom også frem i denne studien, da det ble fremhevet av 
flere at de oftere måtte innta en mer terapeutisk rolle i selvmordssaker enn ellers. Som 
intervjuer fikk jeg også et inntrykk av at for flere var det å være et medmenneske i sorgen 
en meget givende og interessant side av yrket, og det å kunne få være en person som ble 
betydningsfull for at pårørende skal kunne leve videre virket å blir verdsatt. 

At informantene ikke har vært situasjoner hvor de har blitt spurt til råds om dette temaet, 
behøver ikke å bety at det har vært irrelevant og at de pårørende ikke har tenkt på temaet. 
Hva man selv tenker rundt temaet vil ha innvirkning på hvordan man går inn i en 
konferanse med de pårørende. Dette kom godt frem under intervjuene med henhold til 
åpenhet om døden ovenfor barn; ved hjemmekonferanser oppfordret flere av 
informantene hele familien til å være til stede, også spontant i tilfeller hvor de voksne 
opprinnelig tenkte å sende vekk barna til et annet rom. Det kan tenkes at ved selvmord er 
de ikke like spontane til å invitere med barna. En annen mulighet er at i konferanser 
styres samtalen av begge parter, og om man kommer inn på temaet er like mye opp til 
gravferdskonsulenten som de etterlatte. Om konsulenten ved andre typer dødsfall er 
engasjerte omkring barns behov i sorgen, vil det ikke automatisk si at de er like gode på å 
ivareta temaet ved selvmordsdødsfall. 



7.3 HOLDNINGER 



Forbindelsen mellom menneskers holdninger og faktisk atferd henger ikke alltid sammen. 
Informantene i denne studien varierte med tanke på trygghet omkring egne holdninger, 
og om de fleste ville gitt råd selv eller henvist etterlatte til andre fagfolk, eventuelt 
foreningen LEVE, er vanskelig å si. Flere uttrykte at de ville rådført seg med kolleger 
eller en prest. Det kom tydelig frem at de to informantene som følte seg trygge på at 
åpenhet var den riktige veien å gå ville gitt rådene selv, mens blant de andre er det 



67 



vanskeligere å predikere hva de ville gjort. Disse to informantenes innfallsvinkel 
gjenspeiler i hovedtrekk fagfolks anbefalinger (Raundalen 2000, Dyregrov, A. 2000, 
Kaslow & Aronson 2004, Goldman 1996, Mitchell m.fl. 2006). 

Om vi først ser på de informantene som mente en bør vente til barnet blir eldre og kan 
forstå bedre, havnet alle på en alder fra 10 år og oppover. Raundalen (2000) sier at det å 
vente med sannheten til barna blir eldre er et ønske voksne ofte har ved 
selvmordsdødsfall, så informantenes svar reflekterer en meget vanlig holdning. Forskning 
har vist at barn oppnår en tilnærmet komplett forståelse av døden omkring 9-årsalderen 
(Cuddy-Casey & Orvaschel 1997). Informantene ligger noe over denne alderen, da de 
endte opp på omkring 10 år og oppover. Forskningen omhandler det å forstå døden, men 
om et barn evner å sette seg inn i selvmordsbegrepet er noe helt annet -enkelte av 
informantene uttalte jo at selvmord er uforståelige også for dem som voksne. 

Et av informantene mente at å skjule sannheten ville være det mest fordelaktige, og jeg 
antar at dette også bunner i et stort ønske om å verne barnet. Vanligvis betraktes en 
forelders selvmord utifra et traume- og tap sper spektiv, men det kan også sees på som en 
alvorlig form for emosjonell mishandling (Wright & Partridge 1999). Det å finne ut at 
ens egen forelder tok selvmord vil antakeligvis oppleves ikke bare som et tap, men også 
som at den avdøde har begått en ugjerning ovenfor en selv. Barnet kan komme til å få 
lavere selvfølelse, da barn ofte tar utgangspunkt i seg selv og kan komme til å tenke at en 
selv er mindre verdt om en far/mor/søsken heller vil dø enn å være sammen med barnet 
(Anneberg 2002). Wright & Partridge (1999) normaliserer det å ville skjule sannheten 
med de voksnes ønske om å spare barn for denne opplevelsen, og peker på at voksne 
helst vil at barn skal sitte igjen med positive minner i etterhånd. Derimot vil det å skjule 
sannheten understreke og forsterke eksisterende tabuer omkring selvmord, som kan 
medvirke til at det blir vanskelig å arbeide preventivt i fremtiden (Runvik 2003). Det kan 
være lett å si at en bør være åpen, men når en selv rammes kan terskelen oppleves som 
svært høy. Vigdis Songe Møller, filosof ved universitetet i Bergen og selvmordsetterlatt 
mor, fremhever viktigheten av å "avmystifisere" selvmord, slik at det tabubelagte ikke 
blir noe tiltrekkende eller fascinerende ( www.aftenposten.no ). 

At alle som tar selvmord er psykisk syke er en myte, og utifra menneskers behov for å 
skape mening med ting som skjer er dette en vanlig forståelsesramme. En informant 
støttet seg til dette som populært kalles "sykdomsmodellen". Av de som begår selvmord 
er det kun 50-60 % som har en psykiatrisk diagnose ( www . selvmordsforskning .dk) , og i 
tillegg kommer psykisk syke som er udiagnostiserte. Forskere er uenige om hvor mange 
selvmord som ikke skyldes psykisk sykdom: de fleste hevder 10-20 % mens noen mener 
andelen kan være høyere (Møller 2006). Selvmord er en handling som begås i sterk 
affekt, men å si at psykisk sykdom er selve årsaken blir å se bort i fra personens ansvar 
for egne handlinger - "psykisk syke er tenkende, handlende mennesker som ikke er 
fullstendig determinert av sin psykiske lidelse" (Møller 2006). 



69 



8 ETTERORD 



Første gangen man skal ut og fly undres man kanskje over hvorfor flyvertinnen under 
sikkerhetsinformasjonen sier at man skal ta på sin egen maske først før man hjelper 
barna. Ville det ikke vært naturlig å hjelpe barna først, siden de minste ikke kan hjelpe 
seg selv? Men barn kan ikke fungere alene -de er avhengige av at omsorgspersoner og 
det sosiale nettverket tar vare på dem, og derfor må vi ha skaffe oss kunnskap om hva 
som er til deres beste i en sorgprosess. Med sikkerhet kan jeg si at alle informantene jeg 
har truffet gjennom dette studiet hadde det de mente var barnets beste for øyet under 
intervjuene, og alle utviste de en gjennomgående omsorg for små barn i sorg. 

Akkurat omsorgen og imøtekommenheten gravferdskonsulenter har med seg som selve 
grunnlaget i sin yrkesutøvelse tror jeg er en av deres sterkeste sider. Gjennom erfaring 
har de lært å møte mennesker i sorg, samtidig som de skal ta hånd om praktiske 
omstendigheter -denne balansegangen tror jeg er mer krevende enn hva de beskriver. Om 
man tenker på hvor mange roller de skal fylle på samme tid har de nesten en større 
utfordring enn andre yrkesgrupper som er involvert når krisen rammer. Om det offentlige 
hjelpeapparatet hadde bedre rutiner for å møte selvmordsetterlatte tidlig i prosessen 
(Dyregrov, K., Dyregrov, A. & Nordanger 1999), ville muligens gravferdskonsulentenes 
yrkeshverdag blitt mindre preget av de etterlattes behov for psykologisk støtte. 

Min samlede opplevelse av disse gravferdskonsulentene står i sterk kontrast til Agnar 
Melings opplevelse av det offentlige hjelpeapparatets lukkethet (Meling 1992). Derfor vil 
jeg gjerne benytte disse siste linjene til å få si noe om inntrykket jeg fikk av informantene 
som personer: en yrkesgruppe med så stor sosial imøtekommenhet og evne til å tilpasse 
seg alle typer mennesker tror jeg man skal lete lenge etter. 

10 APPENDIKS 



10.1 INTERVJUGUIDEN 
Innledning: 

Av ulike faggrupper som er i tett kontakt med etterlatte rett etter dødsfall har vi mange 
yrkesgrupper med forskjellig utdanningsbakgrunn. Du som er gravferdskonsulent står 
kanskje tidvis i en litt spesiell situasjon fordi du tar hånd om praktiske ting og i tillegg 
kan du være en samtalepartner der noen kanskje føler det er tabu å erkjenne behov for 
prest, psykolog eller andre som har det mer som arbeidsoppgave å være terapeut. 
Nettopp derfor er det at jeg har valgt gravferdskonsulenter til mitt prosjekt, fordi det 
finnes ingen utdanningskrav til et yrke hvor man jobber tett innpå folk som befinner seg i 
en vanskelig livssituasjon. 

Innledende spm. 

(Navn & alder) 

Hvor lenge har du jobbet som begravelsesagent? I forskjellige byrå? 
Hvilken utdanning og arbeidserfaring hadde du før du ble ansatt? 
Har du fått noen utdanning etter ansettelsen? 

Noen tema du kunne tenkt å lære mer om/noen tema du føler du kan lite om? 

Noen type saker du synes er ekstra utfordrende? Hvorfor? 
(saker hvor du har følt er du ikke har strukket til?) 

Selvmord 

Håndterer du selvmordssaker? (evt. hvorfor ikke) 

Sånn omtrent hvor mange slike saker har du håndtert? 

Synes du de er mer utfordrende (og på hvilken måte)? 
Spesielle rutiner i slike saker, skriving av dødsannonse? 

Holdninger: hva tenker du rundt det å ta selvmord? 

Har du erfaringer med selvmord på det personlige plan? 

-Tror du dine erfaringer gjør seg gjeldende i forhold til opptreden i jobbsammenheng? 

Barn som pårørende 

Jeg kunne ikke finne noe informasjon om barn som pårørende på internettsidene deres, og 
heller ikke på de andre byråenes nettsider. Nå antar jeg at dere sikkert møter mange 
forskjellige mennesker, både mht. familietradisjoner og religion, og at det kan være 
sensitivt å råde noen mht. hvordan barn bør og kan være med i prosessen. 

Hva synes du om at barn deltar på begravelser? (Evt. på minnestund? 
Har du noen "nedre" aldersgrense for hva du synes passer seg?) 

Har du (eller deres byrå) noen spesielle rutiner i saker hvor barn er nære pårørende? 

- Noen spesiell tilrettelegging for at de også skal få føle at de deltar (eks kranspålegging 
for barna, fremføring av noe i begravelsen og lignende)? 

- Oppfordrer dere til dette? 

Har du noen råd å gi til pårørende med omsorg for små barn med tanke på sorg? 
(F. eks. ha med barn i begravelse, snakke om døden og lignende) 

Føler du at du har tilstrekkelig med kunnskap om barn og sorg til å fungere som en 
rådgiver for dine kunder? 

Barn og selvmord 

Har du vært borti selvmordssaker hvor barn er nære pårørende, eks. saker hvor en 
forelder/eldre søsken har tatt sitt liv? 

Om du møter en enke/enkemann rett etter at et selvmord har funnet sted, og denne spør 
deg hva hun/han skal si til sitt barn på 5 år, hva vil du da råde denne personen til? 
Hadde du endret oppfatningen om barnet var 10 år? 13 år? 

Har du noensinne vært i en slik situasjon? (Og hvordan gikk det?) 

Tror du andre gravferdskonsulenter kan ha en annen mening enn deg selv? 

Debrief 

Om det har kommet frem noe sensitivt materiale, spesielt omkring personlige 
opplevelser, gjør oppmerksom på at det ofte er lett å åpne seg for mye og bli gående og 
tenke etterpå. 

10.2 FORESPØRSEL 



Jannicke Stav 
Psykologisk Institutt 
NTNU Dragvoll 
jannics@stud.ntnu.no 

Begravelsesbyrå 
Veien x 

7000 Trondheim Trondheim, 4.9.06 



Forespørsel om deltagelse i forskningsprosjekt 

Det har tidligere vært gjennomført flere undersøkelser om hvordan etterlatte etter 
selvmord blir møtt av helsevesenet. Siden begravelsesagenter ofte er blant de første 
profesjonelle aktørene som trår inn i et hjem etter denne typen tragedier, ønsker 
undertegnede å gjennomføre en undersøkelse ved å intervjue et utvalg begravelsesagenter 
i Trondheim om hvordan de ser på åpenhet omkring selvmord. 

Denne forespørselen går til de fire begravelsesbyråene i Trondheim (Svanholm, 
Elveseter, Fonus og Flatås). Planen er å få gjennomført 8 intervjuer (2 agenter fra hvert 
byrå) på 30-45 minutter, og i tillegg kortere intervjuer med lederen av hvert byrå for 
utfyllende informasjon. Jeg vil komme til dere for å gjennomføre intervjuene når det 
måtte passe i løpet av de nærmeste ukene, og for at det skal bli enklest mulig for dere gjør 
jeg avtaler med den enkelte ansatt om når det passer best. 

Opplysningene som kommer frem vil anonymiseres og benyttes i en hovedoppgave ved 
profesjonsstudiet i psykologi. Det vil bli trykt ekstra eksemplarer av den ferdige 
oppgaven som dere vil få tilsendt. 

Alle personene som står for gjennomføringen av undersøkelsen er underlagt taushetsplikt 
(undertegnede med 2 assistenter), og innsamlede data blir behandlet som konfidensielle 
opplysninger og oppbevart i henhold til dette. Alle opplysninger behandles fortrolig, og 
blir ikke gitt videre. Personlige data blir ikke brukt i formidlingen av resultater. Regional 
komité for medisinsk forskningsetikk, Midt-Norge (REK Midt-Norge) v/ Arild Hals har 
godkjent undersøkelsen. 

Dersom du har spørsmål eller ønsker ytterligere opplysninger kan du ta kontakt med 
undertegnede på e-mail jannics @ stud.ntnu.no eller på tlf. 4004 5432. 

Med vennlig hilsen 

Jannicke Stav, 
Prosjektleder 

